Mende laurden borrokan libre informatzeko\nEguzki irratiaren urteurrena\nIruñeko irrati libre bakarrak 25 urte beteko ditu aurten; batere erraza izan ez den mende laurdena: Eguzki Irratiak (www.eguzki.net) itxiera ugari jasan ditu, diru iturri nagusia moztu diote, ohiko lokalak zaharrak geratu zaizkio… Baina hiru urteko azken krisialdiaren ostean, indarberrituta dator. Arduradunen esanetan, horrelako komunikabideak beharrezkoak dira, aldarrikatzeko oraindik asko dago eta hamaika erronka dituzte Iruñerriko kontzientziak astintzen jarraitzeko.\nSorgiña Irratia izan zen Iruñeko irrati libreen aitzindari, 70eko hamarkada bukaeran ia modu klandestinoan sortua, eta Radio Paraísok hartu zion lekukoa. Garai hartan, Euskal Herrian zentral nuklearra egiteko proiektuen kontrako batzordeek indar handia zuten eta euren aldarrikapenak adierazi ahal izateko Eguzki aldizkaria sortu zuten. Ondoren, irratia ere beharko luketela ikusi eta beste irrati libre bat jaio zen Iruñean: Eguzki Irratia. 1982ko abenduaren 15ean abiatu zen, talde antinuklearren bozgorailu bezala, baina bestelako ideia, nahi eta ahotsak adierazteko eta aldarrikatzeko bidea ere izan zen hasieratik, informazio pluraltasuna bermatzeko asmoz. Izan ere, urte haietako diala kontuan hartzen badugu, irrati publikoak ziren jaun eta jabe eta FMa nahiko hutsik zegoen.\nOrduko irrati pribatu askok, ordea, ez zuen begi onez ikusi jaio berria, audientzia banatu beharrak beldurtzen zituen eta presionatzeari ekin zioten. Horrez gain, hasieratik hainbat itxiera jasan zituen Eguzkik eta hastapenak gogorrak izan ziren. Ez hastapenak bakarrik, Eguzkirena ez baita ibilbide samurra izan. Esaterako, autogestioaren bidea aukeratu zuten, subentzioek eta publizitateak proiektuaren askatasuna mugatu ez zezaten, eta batzuetan prekarietate egoeran lan egitera behartu ditu horrek. Are gehiago Iruñean txosnak galaraztearekin batera komunikabidearen diru iturri nagusia agortu zenean. Egun, “Eguzkide”ak edo bazkideak dira diru iturria eta defizitik ez duten arren, superabitik ere ez dutela diote arduradunek.\n“Hau ez dago hila”\nDena den, krisirik okerrena azkena izan zen, 2002koa, hainbat arazo elkartu zitzaizkielako: funtzionamendua, irrati eredua eta finantzazioa, hirurak krisian sartu ziren, eta Navarreria kaleko betiko lokalak zaharberritzeko premia azaldu zen. Hala, 80ko hamarkadan finkatutako organo asanbleario bidezko funtzionamendua zaharkitua zegoela ikusi zuten, geldoegia zela, eta arintzeko asanbleaz gain irratia egunerokoan kudeatzeko organoa sortu zuten. Irrati ereduak formetan eta edukietan bilakaera behar zuela ere erabaki zen eta hori lantzen ari dira orain: “Irratia batez ere goizean entzuten da eta Iruñerriko jendeak berehalako informazioa eskatzen du, eskualdekoa, sinesgarria eta serioa. Hori da gure apustua: irratiaren motorra izango den goizeko magazina”, azaldu digu Jorge Ribera irratiko kideak. Horretarako, jada lanean dauden boluntarioekin batera profesionalak kontratatzea da asmoa. “Funtsean, programazio ona eskaintzea da helburua, kalitate, pluraltasun eta gai aniztasun handiagoarekin”. Magazina uda aldera edo 2007-2008 ikasturte hasierarako martxan jartzea gustatuko litzaieke. Navarreria kaleko lokalak berreskuratzea ere lehentasunen artean dago –orain beste lokal alternatibo batzuetan egiten dute lan–, uztaila baino lehen, ahal bada, eta finantzazioa hobetzeko 25. urteurrena aprobetxatuz Eguzkideen kanpaina indartzea dute xede. Asmoak, beraz, ez dira gutxi eta hiru urte iraun dituen krisialdiari argia ikusten diotela dio Riberak: “Pozik gaude gauzak nola doazen ikusita eta jendeari helarazi nahi diogu hau ez dagoela hila, badagoela proiekturik”.\nHain zuzen, dena ez da latza izan bidean, ezta gutxiago ere. 25 urte hauetako egoera bitxi eta dibertigarriek liburu bat idazteko adina istorio emango lituzketela dio Riberak. Gogoan duenetako bat, lehenengo itxiera. Lokutoreak zuzeneko saioarekin jarraitu zuen, poliziari irratia zergatik itxi nahi zuten galdetuz, ea ixteko agindurik al zekarten, idazteko makinarik al zuten… Eta poliziak ez zuen ezeren erantzunik. Gainera, jende ezaguna pasa da bertatik: Juan Cruz Alli, adibidez, bi aldiz elkarrizketatu zuten Nafarroako lehendakaria zenean eta Eguzki legeztatzearen alde agertu zen, “guretzat irratira datorren edozein herritar ezezagun Alli bezain garrantzitsua den arren”. Halaber, Ribera harro dago mende laurdenean egin duten lanaz: “Irrati libreoi marjinal eta ez-profesionalaren etiketa jarri ohi digute, baina askotan gure estiloak arrakasta izan du eta inbidia sorrarazi komunikabideetako profesionalen artean. Eskuinak denetik deitu digu, baina badakigu belarria jarria dutela eta irrati komertzialek ere gu bezalakoak behar dituzte berritzeko eta euren komunikabideei freskotasuna emateko”.\nUne hauetan, musika eta Iruñerriko, Euskal Herriko eta nazioarteko informazioa eskaintzen dituzte eta egitasmo berriak burutu bitartean Arrosa sarea dute oinarri. Arrosa 2001ean sortu zen Euskal Herri osorako, irrati proiektu herrikoien artean euskarazko programak trukatzeko. Horri esker, gaztelera eta euskara nahasten dituen irrati honetan euskarak leku garrantzitsua du orain: “Eskualdeko egoera hartu dugu beti kontuan, horren isla izan nahi baitugu –kontatu du Riberak–. Hemen, euskaraz dakitenen kopurua %30 ingurukoa dela uste dugu eta Arrosari esker ia %45a hizkuntza honetan da. Nolanahi, 35 urte inguruko belaunaldia ari gara orain lanean, baina belaunaldi berrien artean euskaraz dakien jende gehiago dago eta euskarak geroz eta leku gehiago izan dezake, herritarrek beraiek osatzen baitute lantaldea”. Zehazki, hainbat kolaborazio finko eta puntualagoez gain, 25 kide inguru ari dira lokutore, mantentze edota teknikari lanetan.\nDenen artean, Iruñerriko irrati libre bakarra osatzen dute –hots, inongo gobernu, alderdi edo erakunderena ez den irabazi-asmorik gabeko irratia– eta egun oraindik ez dute lizentziarik, eredu pribatua nahiz elkartze-eredua aukeratu duten eskualdeko beste hainbat irratiren antzera –Euskal Herria Irratiaren kasua ezaguna da, adibidez–. Espainiako Estatuak 1989an legea atera zuen irrati publikoak, pribatuak eta herrietakoak arautzeko, baina elkartze-irratientzat eta irrati libreentzat ez zuten araurik zehaztu. “Alemanian, Italian eta beste hainbat herrialdetan araututa daude, Ipar Euskal Herrian esaterako elkartze-irrati ugari daude, legeztatuak, baina Hegoaldean legetik at jarraitzen dugu eta inork ez digu galdetu legalizatu nahi al dugun. Azkenean, botereak bere interesei erantzuten dieten komunikabideak baino ez ditu”, kexatu da Ribera. Bere esanetan, lizentziarik gabeko irrati asko daude Iruñean eta diala nahiko beteta dagoela egia da, baina nork du bere proiektua egiteko eskubidea eta nork ez? Hori arautzeko dagoen era antidemokratikoa iruditzen zaie Eguzkiko kideei, pluraltasunik ez dagoelako.\nFinean, pluraltasun hori bermatzeko eta aldarrikatzeko asko dagoelako, euren lana oraindik beharrezkoa dela dio Riberak. “Gure agintariak aukeratzeko eskubidea badaukagu, komunikabideen artean ere denetarik egoteko eskubidea egon beharko luke, are gehiago komunikabideak laugarren boterea direnean. Norbaitek uste badu irrati librearen eredua hilda dagoela eta teknologia berriek irratiarekin bukatuko dutela, jakin dezala oso oker dagoela”. Indarberrituta eta borrokan jarraitzeko gogoz beteko ditu 25 urte Eguzkik.


«Harzuri»: berrikuspenen arteko aldeak - Wikipedia, entziklopedia askea.\n«Harzuri»: berrikuspenen arteko aldeak\n03:30, 9 apirila 2009ko berrikusketa\n11:25, 26 otsaila 2009ko berrikusketa (aldatu)\nDarkicebot (eztabaida | ekarpenak)\nt (robota Erantsia: simple:Alabaster)\n03:30, 9 apirila 2009ko berrikusketa (aldatu) (desegin)\n[[Kaltzita]], "antzinakoen harzuria", "Bibliaren harzuria" edo "Ekialdeko harzuria" da, ezagutzen diren lehen harzurizko objektuak, [[Ekialde Hurbila|Ekialde HurbilHurbiletik]]etik baitator. "''Alabastra''" izeneko lurrin edo ukendu ontzi txikiak egiteko oso bilatua, ''alabastra'' izena, harzuriaren beste izena den ''alabastro'' izenaren jatorria izan daiteke.\nKaltzita bloke bakar batean zizelkaturiko [[sarkofago]] bat, [[Londres]]ko Sloane museoaren bilduman aurkitzen da. [[Giovanni Battista Belzoni]]k aurkitu zuen []an, [[Seti I.a]] [[faraoi]]aren hilobian, [[Tebas (Egipto)|TebasTebasetik]]etik ez oso urruti, eta Sir John Sloanek erosi zuen, arrakastarik gabe, [[British Museum]]ari proposatu ondoren. Harria, Tebasetik gertu ateratzen zen, greziarrek, ''Psinaula'' edo ''Alabastron'' bezala berrizendatu zuten hirian.\nHarzuria, [[ontzi kanopo]] egiptoarrak eta beste ontzi sakratu eta hil ontzi batzuk egiteko erabiltzen zen.\n=== Beste erabilera batzuk ===\n[[IrudiFitxategi:Absides fitero224.jpg|thumb|right|320px|Harzuria leiho erromanikoetan, [[Fiteroko monasterioa]]n.]]\nXafla finetan moztua, harzuria, [[leiho]] txikietan "kristal" bezala erabili ahal izateko moduko bezain gardena da. Honela erabili zen, hain zuzen ere, [[Erdi Aro]]ko [[eliza]] batzuetan, bereziki [[Italia]]n. Berrikiago, harzuria erabili zen barra-barra Los Angeleseko ''Andre Maria'' katedralerako, []an sagaratua. Hozte gailu berezi batek, panelak, beroaren eraginpean opako bihurtzea eragozten du.\nHarzuria preziatua izatea eragiten duten ezaugarrietako bat, zeharrargitsua izatea da. [[Ebroren Harana|Ebroren HaranHaraneko]]eko elizek, [[Espainia]]n, kristalen ordez, harzurizko xaflak zituzten. Material honen biguntasunak, atzazalarekin ere landu ahal izatea ahalbidetzen du.\nArgiztapenari dagokionez, plafoi eta tulipak ere eraikitzen dira harzuriarekin, hauek brontzezko argi armiarmen zati direlarik.


naiz: agenda - Pirritx, Porrotx eta Marimotots: ‘Musua’\nPirritx, Porrotx eta Marimotots: ‘Musua’\nPirritx, Porrotx eta Marimotots-ek ‘Musua’ izeneko ikuskizun berria eskainiko dute.\n«Mundua mundu denetik, eguzkia biraka ari da eta gu haren inguruan. Eta dei egiten dio lurrari esnatzeko, azaleko zomorroak astindu eta mozorrotzeko. Ihauterietan, San Joanetan, Gabonetan ohitura zaharrak mantendu eta berriak sortzera jolasten dugu. Munduak biraka segi dezan. Eguzkiak ez ezik, musuek ere biraka jartzen dutelako mundua. Eta musuek biraka jartzen gaituztelako gu».\nTravesía Ave María, 0, 31014\nPatxi Larrainzar eskolako patioa


Indarkeria matxistaren aurkako mezuak lau haizetara Elgetan - Elgeta - 2017-11-21 - Goiena.eus\nIndarkeria matxistaren aurkako mezuak lau haizetara Elgetan\nLarraitz Zeberio Lekuona 2017-11-21 11:10\nBuztin gelan ikusgai dagoen erakusketako zeinbat argazki.\nIndarkeria matxista salatzeko hainbat ekintza antolatu dituzte, aurten ere, udal gizarte-ongizate sailetik. Zapaturako, hilak 25, elkarretaratzea dago deituta. 13:00etan egingo dute herriko plazan. Aurretik lore moreak egiteko tailerra ere antolatu dute.\nIndarkeria Matxistaren Kontrako Eguna dela-eta ekintza gehiago ere antolatu dituzte. Aste bukaeran zabaldu zituen ateak hainbat herritarri ateratako argazkiekin osatutako erakusketa bereziak. Emakume zein gizon, adineko zein haur indarkeria matxistaren aurka adierazten dira argazki horietan 23 herritar. Alicia Gartziak egin ditu argazkiak eta erakusketan Ez, Ez ezetz da edo Guretzat ere ez ezetz da moduko esaldiak irakur daitezke.\nBide batez, eraso bat gertatzen denean zer egin azaltzen dute erakusketa horretan. Lehenengo pausoa da emakume erasotuarengana hurbiltzea ea ondo dagoen eta ea laguntzarik behar ote duen galdetzeko. "Esan erasotzaileari ez duzula onartzen emakumeak erasotzea, ez zaizula ez dibertigarria ez normala iruditzen", adierazten da. Azkenik, biktimari laguntza bilatzen lagundu behar zaio eta hainbat bide adierazten dira:\n. Foru Aldundiko Larrialdi zerbitzua: 943 22 44 11 (07:00-21:00)\n. Aholkularitza zerbitzua: 900 84 01 11 (24 orduko zerbitzua)\n. Zerbitzu juridikoa: 900 10 09 28\n. SOS deiak: 112\nHorma-irudiak eta ikus-entzunezkoa\nUdal gizarte-ongizate sailetik horma-irudia eta informazio panelak ere prestatzen ari dira. Hilaren 24tik aurrera egongo dira ikusgai herriko hainbat lekutan. Bihar, berriz, Volar izeneko ikus-entzunezkoa emango dute udaletxeko areto nagusian.\nIkus-entzunezkoa Emakunde-Emakumearen Euskal Institutuak aurkeztu du eta Bertha Gaztelumendik zuzendutako lana da. Bertan, indarkeria jasan duten bederatzi emakumeren testigantzak jasotzen dira. "Ekimena emakumeek beraiek beraien testigantzak publiko egiteko sentitutako beharretik sortu da, eta genero indarkeriaren aurkako lan ausarta eta konprometitua da", adierazi dute Emakunde-Emakumearen Euskal Institututik.\nHerri Eskolan ere lanketa\nElgetako Herri Eskolan ere landuko dute indarkeriaren gaia. Tratu onen horma-irudia egingo dute azaroaren 23an. Hala, ikasleek argazki bana eramango dute eskolara denen artean horma-irudi handia egiteko. Egun horretan, gainera, kolore morez janzteko eskatu dute zuzendaritzatik.\nAzaroak 25, erakusketa Elgetan (2017)\nLarraitz Zeberio Lekuona 2017 aza 21 Elgeta


Xamana | Bizigiro | Berria\nSeteven Mithen antropologoak proposatzen zuen kantua eta musika hizkuntzaren aurretik azaldu zirela gure espeziean; oso litekeena da, kantua eta musika, hizkuntzaren aurrekariak izatea. (Eta gure espeziearen ezaugarri badira horiek ere: elkartzen gaituzte, funtzio soziala dute, beste espezie askotan bezala). Beraz, Mitheni jarraituz, izan liteke neandertalek eta gure arbaso komun guztiek ere abestea.\nEz genuen teoria hori ezagutzen Urmuga sortu genuenean. Eta horrek zentzu handiagoa ematen dio ekimenari.\nTxoriak txioka aritzen dira, irrintzika behorrak eta zaldiak, marruka behiak, balaka ardiak, guztiak beraien hizkuntzetan, edo kantuetan. Ez da zaila irudikatzea, duela 40.000 urte, neandertalak kantuan suaren inguruan. Izango ziren ahots ederragoa zutenak, edo besteak baino doinu politagoak erabiltzen zituztenak. Eta, zalantzarik gabe, baita haien artean doinu berriak sortuko zituztenak ere, doinu misteriotsuak edo biziak. Kantari apart haiek, besteekin alderaturik, maila altuagoa izango zuten. Agian haiek izango ziren lehenengo xamanak, edo apaizak.\nEz zait batere kostatzen Migel Zeberio xaman haietako baten antzera idurikatzea. Agian ez zuen ahots berezirik erakutsiko, baina kantuan jarriko zituzkeen tribuko lagun guztiak.\nHaien artean, hainbat izango ziren oso Zeberioren aldekoak: zein ondo moldatzen zituen besteek sortutako kantak, edo zein ongi eragiten besoak, eta nola horri esker lortzen zuen kantariak batzea.\nAurkakoek, berriz, esango zuten aldakak gehiegi mugitzen zituela, lehen ez zela horrela, xaman zaharrak horrelako balantzak ikusiz gero ez zirela oso pozik izango.\nHizkuntza guztien aurreko hizkuntza omen dugu musika. Euskararen aurrekaria ere bai. Eta Zeberio, xamana.


Jarraitu beharreko pausuak tamaina handiko Moodle bat eguneratzeko - Elurnet Informatika Zerbitzuak S.L.\nHasiera Zer egiten dugu? Formazioa Aholkularitza teknikoa Estrategia Interneten IKT ezarpenak Web garapena Atari korporatiboak E-commerce Komunikazio sistemak E-learning Hezkuntza online Ezagutzaren kudeaketa Bideokonferentzia Babelium Mantenu teknikoa Zerbitzu teknikoa Mantenua / Aplikazioen euskarria Hosting kudeaketa Nortzuk gara Proiektuak Bloga Kontaktatu Jarraitu beharreko pausuak tamaina handiko Moodle bat eguneratzeko > Kongresuak > Jarraitu beharreko pausuak tamaina handiko Moodle bat eguneratzeko\tekaina 24, 2013\nEkainaren 14an Elurnet Moodle Moot Euskadi 2013-n egon zen, dimentzio handiko Moodle plataforma baten migrazioa edo eguneraketa egiteko jarraitu beharreko pausuak aurkezten. Aurkeztutako pausu guztiak ezaugarri ezberdinetako plataformen migrazioan lortu dugun esperientzian oinarrituta dago.\nAurkezpenean, sistema administratzaile batek, honelako migrazio batean, aurre egin beharko dituen arazoak tratatu ziren, maila generiko batetik, buruhauste handiak eman ditzakete muturreko gai zehatzetara\nLaburpen moduan hemen aurkezten dizuegu infografia bat 1.9 bertsiotik 2.X bertsiora Moodle migrazio bat burutzeko jarraitu beharreko pausu garrantzitsuenekin:\nInfografía. Actualización de un Moodle de gran tamaño de 1.9 a 2.X\nNahiago baduzue, zuen eskura ipintzen dugu aurkezpenaren gardenkiak:\nActualización Moodle 1.9 a Moodle 2.4: Planificación, consejos\ny problemas from Elurnet Informatika Zerbituzak\neta hitzaldiaren bideoa;\npowered by Splicd.com Baliogarria izatea espero dugu, eta zorte on eguneraketa horrekin!


urria 2020 – maiatza 2021 Urr 2020 – maiatza 2021\nIRÈNE NÉMIROVSKY: “DANTZALDIA”\nUrr 30 @ 19:30 – 21:00\nKatakrakeko euskarazko irakurle taldeak Irène Némirovsky idazlearen “Dantzaldia” lana hizpide izanen du 19:30ean Katakraken.\nagenda euskaraz irakurketa Irakurle taldea IRÈNE NÉMIROVSKY\nKATAKRAKEKO IRAKURLE TALDEA\nAza 20 @ 19:30 – 21:00\nKatakraken irakurle taldeak Ryszard Kapuscinskiren “Kristo fusilarekin” liburua aztergai izanen dute. Htzordua: azaroaren 20ean 19:30ean.\nIrakurle taldea Iruñea Kapuscinski Katakrak Kristo fusilarekin\nJOSEPH ROTH: “HILTZAILE BATEN AITORMENA”\nOts 19 @ 19:30 – 21:00\nKatakrakeko irakurle taldeak Joseph Roth idazlearen “Hiltzaile baten aitormena” liburua jorratuko du.\nIrakurle taldea Joseph Roth Katakrak literatura\nApi 23 @ 19:30 – 21:00\nKatakrakeko irakurle taldeak Susan Buck-Morss idazlearen “Izuaren osteko gogoeta” liburua izanen du aztergai Katakraken 19:30ean.\nIrakurle taldea Iruñea Katakrak literatura Susan Buck-Morss\nBEPPE FENOGLIO: “KONTU PRIBATU BAT”\nKatakrakeko irakurle taldeak Beppe Fenoglio idazlearen “Kontu pribatu bat” idazlana izanen du aztergai. Hitzordua 19:30ean izanen da Iruñeko Katakraken.\nBeppe Fenoglio Irakurle taldea Katakrak literatura


garizuma, III. astea domeka\nUr 20, 1-17\nEgun hareetan, Jaunak berba honeek esan ebazan: «Neu naz Jauna, zure Jainkoa, Egiptoko lurraldetik, esklabotzatik, atara zinduzana. Ez izan Ni beste jainkorik.\nEz egin idolorik, ez irudirik goiko zeruan, beheko lurrean edota lurpeko uretan diranetatik. Ez ahuspeztu horreen aurrean, ez emon gurtzarik ere. Ni, Jauna, zure Jainkoa, Jainko jeloskorra naz-eta: gorroto deusten gurasoen gaiztakeria ondorengoengan zigortzen dot, hirugarren eta laugarren gizaldiraino; baina milagarren gizaldiraino agertzen deutset errukia Ni maite nabenei eta nire aginduak gordeten dabezanei.\nIzan gogoan zapatu eguna, Jaunari sagaratzeko. Sei egunez egingo dozu lan eta zeure eginkizun guztiak burutuko. Baina zazpigarren eguna atseden-eguna dozu, Jaunari, zure Jainkoari, eskeinia. Egun horretan ez dozu bat ere lanik egingo, ez zuk, ez zure semeak, ez zure alabak, ez zure morroiak, ez zure neskameak, ez zure abereak, ezta zure herrian bizi dan etorkinak ere. Izan ere Jaunak sei egunetan egin ebazan-eta zeru-lurrak, itsasoa eta horreetan dagoan guztia, eta zazpigarrenean atseden hartu eban-eta. Horregaitik, bedeinkatu egin eban Jaunak zapatua eta egun sakratutzat ezarri.\nSal 18, 8-9. 10 eta 15\nR/. Zure berbak, Jauna, espiritu eta bizi dira.\nJaunaren legea bikain, barrua arnasbarritzen dau;\nJaunaren mandamendua fidagarri, heldubakoa zuhur egiten dau.\nJaunaren arauak zuzen, bihotzaren pozgarri;\nJaunaren agindua distiratsu, begien argigarri. R/.\nJaunaganako begirunea garbi, betiko irauten dau.\nJaunaren erabagiak egiazko, dan-danak bidezko.\nHartu egizuz atseginez nire berba eta gogoetak,\nJauna, ene harkaitz eta askatzaile. R/.\nGuk, Jesu Kristo kurutzeratua predikatzen dogu, gizakientzat oztopo dana, baina deituentzat Jainkoaren jakituria.\n1 Ko 1, 22-25\nSenideok: Juduak ezaugarri eske dabiltz eta jentilak jakituria bila; guk, barriz, Jesu Kristo kurutzeratua predikatzen dogu, juduentzat onartezina eta jentilentzat zorakeria dana; baina deituentzat, judu izan ala ez, Kristo hori Jainkoaren indar eta Jainkoaren jakituria da. Izan ere Jainkoaren zorakeria gizakiak baino jakintsuagoa dalako, eta Jainkoaren ahuleria gizakiak baino indartsuagoa.\nDesegin egizue tenplu hau, eta hiru egunetan jasoko dot.\nAldi haretan, hurreratu zan juduen Pazko-jaia, eta Jesusek Jerusalemera igo eban. Tenpluan idi-, ardi- eta uso-saltzaileak aurkitu zituan, eta diru-trukalariak han jesarrita. Jesusek, lokarri-zartailu bat eginez, bota egin zituan danak tenplutik, baita ardiak eta idiak ere, eta tratularien diruak sakabanatu eta mahaiak irauli zituan. Uso-saltzaileei esan eutsen: «Kendu horreek hortik! Ez bihurtu azoka-etxe nire Aitaren etxea». Ikasleak idatzirik dagoanaz gogoratu ziran: «Zure tenpluaren maiteminak erreko nau».


IMH kasua Madrilen, Lanbide Heziketako I Kongresuan — IMH\nIMH kasua Madrilen, Lanbide Heziketako I Kongresuan\nIMH kasua Madrilen, Lanbide Heziketako I Kongresuan Espainiako ekonomia hobetu eta enpleguaren lehiakortasuna handituko duten lanbide heziketako ereduaren diseinu berrirako proposamenekin amaituko duten ikuspegi desberdinetako eztabaida sortzea da Madrilen antolatu den biltzarraren helburua. https://www.imh.eus/eu/albisteak/imh-kasua-madrilen-lanbide-heziketako-i-kongresuan https://www.imh.eus/eu/albisteak/imh-kasua-madrilen-lanbide-heziketako-i-kongresuan/@@download/image/14_hlh_fpbiltzarra_madrilen.jpg\nEspainiako ekonomia hobetu eta enpleguaren lehiakortasuna handituko duten lanbide heziketako ereduaren diseinu berrirako proposamenekin amaituko duten ikuspegi desberdinetako eztabaida sortzea da Madrilen antolatu den biltzarraren helburua.\nEkainaren 27an Madrilen antolatu den Lanbide Heziketako I Biltzarrean estatu eta erkidegoetako hezkuntza eta enpleguko arduradunak, enpresa eta sindikatuko ordezkariak, ikastetxe publiko zein pribatuetako elkarteak, lanbide heziketako ikastetxeetako zuzendariak eta ikertzaileak bildu dira.\nGoizean zehar adituek hainbat gai jorratzen dihardute, besteak beste lanbide heziketa oinarrizkoa zein duala, Lanbide heziketako ereduak eta etorkizuneko proposamenak, etorkizun desberdinerako giltzak eta aldaketak formakuntzan lehiakorrak izateko.\nArratsaldean arrakasta duten hiru kasu azalduko dira, Valentziako Florida Univesitaria, Madrileko IES Hotel Escuela, eta Elgoibarko IMH, hain zuzen.\nIMH - Makina-Erremintaren Institutuaren aldetik Joxean Egañak Prestakuntza Duala, Metodologia berritzaileak, berrikuntza teknologikoko proiektuak eta Asmaola+ sarea edo berrikuntza aplikatuaren kasua azalduko ditu.\nBiltzarra amaitzean, erkidego desberdinetako lanbide heziketako ikastetxeen ordezkariak elkartu direla baliatuta, FPEmpresa elkarteko batzarra egingo dute.


Osakidetzak ez du Koronabirus testa egingo kasu arinetan\nEz ditu Koronabirusa detektatzeko testak egingo Osakidetzak pazienteen kasuak arinak badira.\nOsakidetzak pandemia identifikatzeko testa atzera bota du kasu arinetan eta osasun-arloko profesional guztiak jakinarazi ditu. Gaurtik aurrera arnas infekzio akutuko koadroa dutenei edota ospitaleratuta dauden edo ospitaleratzeko baldintzak betetzen dituzten pazienteei soilik egingo zaizkie COVID 19 gaitzaren testa. Ala ere, oinarrizko osasun-zerbitzuren bat eskaintzen duten beharginei ere eskainiko zaie proba egiteko aukera.\nOsakidetzak zabaldutako ohar baten arabera, sintoma arinak dituztenei proba hau egiteari utziko diote gaurtik aurrera Euskal Autonomia Erkidego osoan. Eusko Jaurlaritzaren Osasun sailak eta Osakidetzak adostu duten jarduera-protokolo berri honekin, kutsatuta dauden pazienteen gorakadari aurre egin nahi diote eta barne antolamentua berrantolatzeari ekingo diote datozen egunetan.


Kaltzioaren isotoporik arruntenak, 40Ca, 20 protoiz eta 20 neutroiz osatutako nukleoa dauka. Elementu guztien artean, protoi eta elektroi kopuru bera duen eta egonkorra den isotoporik astunena da. Supernoben eztandetan, karbonoak eta alfa partikulek (helio-nukleoek) erreakzionatu egiten dute eta kaltzioaren isotoporik arruntena (10 helio-nukleo duena) sintetizatzen da. Kaltzioa zazpigarren elementurik arruntena da, masaz, Lurreko itsasoetan.\nKimikoki, kaltzioa erreaktiboa da eta bigun samarra da metala izateko (beruna baino gogorragoa den arren: ez da batere zail labana batekin mozten). Elementu metaliko zilarkara da, eta elektrolisi bidez erauzten da kaltzio kloruroa bezalako gatzetatik. Isolatua izan ondoren, berehala osatzen du oxido eta nitruro estalki gris-zuria airearekin kontaktuan dagoenean. Suak ez du erraz hartzen, bere ahaide hurbila den magnesioarekin gertatzen den bezala, baina irazekitzen denean airean erretzen da, intentsitate handiko argi gorri distiratsua sortuz. Kaltzio metalak urarekin erreakzionatzen du, hidrogeno gasa ekoiztuz. Hidrogenoa kantitate neurgarrian ekoizten du, baina ez bero askorik ekoizteko moduan. Kaltzioaren eta uraren arteko erreakzioaren moteltasunaren arrazoietako bat metala babesten duen kaltzio hidroxido zuri disolbaezina da. Azidoen ur-disoluzioetan, kaltzio-gatza disolbagarria izanik, erreakzioa bortitzagoa da.\nKaltzio-gatzak koloregabeak dira, bai eta kaltzioaren disoluzio ionikoak (Ca2+) ere. Kaltzio-gatz asko ez dira uretan disolbagarriak. Disoluzioan dagoenean, kaltzio-ioiaren zaporea gazi samarra dela esan ohi da, baina beste batzuetan garratza, "mineral zaporekoa" edo "lasaigarria" dela ere esan izan da.\nKaltzioa giza gorputzeko bosgarren elementurik arruntena da masaz, funtzio zabala betetzen baitu zelularteko mezulari ioniko gisa, eta egiturazko elementu gisa erabiltzen baita hezurretan. Giza gorputza lehortu ondoren (esaterako, errausketa baten ondoren) geratzen diren osagai solidoetatik, masa osoaren herena gutxi gora-behera kaltzioa da (kilogramo bat inguru); gainerakoa fosforoa eta oxigenoa da gehien bat.\nWikimedia Commonsen badira fitxategi gehiago, gai hau dutenak: Kaltzio


Dengeari aurka egiteko balizko bide berri bat - Zientzia Kaiera\nDengeari aurka egiteko balizko bide berri bat\nLondresko Imperial College unibertsitateko ikertzaileek orain arte identifikatu gabeko antigorputz talde bat aurkitu dute, dengearen gaitza gainditu duten 145 lagunen odol laginak aztertuta. Birusaren lau serotipoei erasotzeko gai dira, eta emaitza honek ate bat zabal dezake etorkizunean gaitzaren aurkako txertoa garatzeko.\nMunduko Osasun Erakundearen arabera, dengearen birusak 50 milioi lagun baino gehiago erasotzen ditu urtero. Berez, 2.500 milioi pertsona baino gehiagok (munduko populazioaren %40tik gora) dute infekzio honekin kutsatzeko arriskua. Bestela esanda, klima tropikal edo subtropikaletan bizi den edonork; askoz iparralderago ere (Kanadan, AEBetan, Europan, Txinan…) kasuak izan badirela ahaztu gabe.\nIzan ere, oso gaitz kutsakorra da dengea: Aedes generoko eltxoek transmititzen diete gizakiei, ziztada bidez. Gainera, genero honetako eltxoek ziztada egiten badiote infektatutako pertsona bati, birusarekin kutsatzeko arriskua dute aldi berean, eta gaitza zabaltzeko aukerak handituz doaz, horrenbestez.\n1. irudia: Dengearen birusaren irudikapena. (Argazkia: Protein Data Bank)\nDenge arruntak gripearenaren moduko sintomak ditu: sukarra, buruko mina, goragalea… Gaitzak astebete irauten du asko jota, eta normalean ez da hilgarria izaten. Batzuetan, baina, denge larria garatzen dute gaixoek, eta aldaera hori arriskutsua da oso: urtero, denge larria duten 500.000 lagun artatzen dituzte erietxeetan, eta %2,5a hiltzen da. Gaitza garaiz harrapatzea eta zaildutako profesionalek tratatzea da gakoa, hilkortasun tasa handiagoa izan ez dadin.\nGaur egun, dengeak ez du sendabide espezifikorik, baina bide horretan aurrerapauso garrantzitsua ekar dezakeen ikerketa baten berri eman dute orain egun gutxi, Nature Immunology aldizkarian. Gavin Screaton Londresko Imperial College unibertsitateko ikertzaileak zuzendutako lan honetan, etorkizunean dengearen aurkako txertoa garatzeko oso eraginkorra izan daitekeen antigorputz talde bat aurkitu dute, orain arte identifikatu gabea.\nDengearen birusaren lau serotipo edo mota ezagutzen dira. Pertsona batek gaitza izaten duenean, serotipo zehatz horren aurkako antigorputz oso sendoak garatzen ditu: bere bizitzan ez du inoiz denge mota hori berriro izango. Antigorputz horiek ez dute balio beste hiru serotipoetatik babesteko, ordea, eta hortik etor dakioke erasoa etorkizunean. Garrantzitsua da, beraz, lau serotipoen aurka eraginkorrak izan daitezkeen antigorputzak aurkitzea, eta horretan ari dira Screaton eta bere lankideak.\n2. irudia: Aedes generoko eltxo bat. (Argazkia: John Ragai / CC BY 2.0)\nArtikuluan azaldu dutenez, noizbait denge infekzioren bat izan duten Asia hego ekialdeko pertsonekin egin dute lan ikerketa honetan. Zehazki, 145 lagunen odol laginak hartu dituzte. Lagin horiek aztertuta, ondorioztatu dute pertsona horietako bakoitzak garatutako erreakzio immunologikoaren herena orain arte identifikatu gabeko antigorputz mota batetik datorrela.\nGainera, antigorputzek birusaren proteina bakarrari erasotzen diote normalean, baina identifikatu berri duten talde honek birusaren bi proteina lotzen dituen zubi molekularra du jomugan, eta horrek are eragingarriagoa bihurtzen du. Antigorputzek ez dute birus osoa hartzen etsaitzat: birusaren parte den egitura zehatz bat izan ohi dute jomugan. Kasu honetan, jomuga edo epitopo hori dengearen birusaren lau serotipoek partekatzen duten egitura bat eta berbera da: aipaturiko zubi molekularra.\nHorregatik da hain garrantzitsua egin duten aurkikuntza: lau birus motentzat da eraginkorra, eltxoetan zein gizakietan. Hori horrela, eta bidea luzea izango bada ere, aukera berri bat zabaldu da etorkizunean dengearen aurkako txertoa garatu ahal izateko.\nWanwisa Dejnirattisai, Wiyada Wongwiwat, Sunpetchuda Supasa, et al. A new class of highly potent, broadly neutralizing antibodies isolated from viremic patients infected with dengue virus. Nature Immunology, 15 December 2014. doi: 10.1038/ni.3058\nArgitalpen-data: 2014/12/17 · Atala: Dibulgazioa\nHiesari ihes egiten diotenei begira\nAmaia Portugal Giza immunoeskasiaren birusaren infekzioa saihesteko berezko ahalmena duten zenbait pertsonaren immunitate sistema aztertu dute Bartzelonako IrsiCaixa institutuan. Lortutako […]\nAsteon Interneten jorratu diren zientzia-gaien laburpena. Begirada bat emango diogu? Estatu Batuetako zientzialariek bost urtez aritu dira aztertzen nola tolesten […]\nAsteon zientzia begi-bistan #38 | Dibulgazioa | Zientzia Kaiera\n21 abendua, 2014\n[…] Egoera onean dago ere denge gaixotasunaren aurkako ikerketa. Londresko Imperial College unibertsitateko ikertzaileek orain arte identifikatu gabeko antigorputz talde bat aurkitu dute, dengearen gaitza gainditu duten 145 lagunen odol laginak aztertuta. Birusaren lau serotipoei erasotzeko gai dira, eta emaitza […]


Albo-nabe - Wikipedia, entziklopedia askea.\nEliza edo katedral baten albo-nabeak kolore arrosaz nabarmenduak.\nPalentziako katedraleko albo-nabe bat.\nEliz arkitekturan, albo-nabea elizaren luzerako albo-atala da, eta nabe nagusiarekiko paralelo den horma, zutabe edo pilare ilara batez bereizten da. Katedraletan ohikoa da.\nOro har, albo-nabeak nabe nagusia baino baxuagoak eta estuagoak dira. Albo-nabeetan, batzuetan, kapera atxikiak izaten dira eta goiko aldean tribunak.


Fluidoen estatikaren oinarrizko ekuazioa\nPresioa nola aldatzen den sakonerarekin\nPresioa nola neurtzen den\nHar dezagun orekan dagoen fluido baten elementu edo zati bat (dy altueraduna eta S sekzioduna), ontziaren oinarritik y altueran kokatua (aurrerantzean ontziaren hondoa hartuko dugu altueren erreferentzia gisa).\nFluido-zati hori orekan baldin badago, jasaten dituen indar guztien erresultantea nulua izango da:\nPisua, fluidoaren dentsitatea bider bolumena eta bider grabitatearen intentsitatea: (r S·dy)g.\nInguruko fluidoak elementuari azpitik egiten dion presio-indarra: pS\nInguruko fluidoak elementuari gainetik egiten dion presio-indarra: (p+dp)S\nOreka-baldintza honela idazten da:\nEta sinplifikatuz hauxe geratzen da:\nEkuazio hori integragarria da, esate baterako, irudiak erakusten dituen muturren artean:\nKoka dezagun B puntua justu likidoaren gainazalean eta A puntua, berriz, h sakoneran. Fluidoaren gainazaleko presioa p0 bada (presio atmosferikoa), orduan, h sakonerako p presioa honako hau izango da:\nPresioa neurtzeko manometro izeneko aparatua erabiltzen da, "U" itxurako hodi bat. Irudiko A eta B puntuak altuera berean daudenez, presio bera izan behar dute. Adar batetik, B puntuko presioa da ontzian gordetako gasarena, eta beste adarretik, A puntuko presioa da presio atmosferikoa (p0) gehi likido manometrikoaren altuerak eragiten diona. Bi presioak berdinak direnez:\nBeraz, h neurtuz gasaren p presioa neur daiteke.\nPresio atmosferikoa neurtzeko asmoz, Torricellik hodi luze bat erabili zuen, merkurioz beteta. Hodi luzea buruz-behera ipini zuen beste ontzi baten gainean, besteak ere merkurioa zeukan. Hodiko merkurioa jaitsi egin zen apur bat, izan ere, h=0.76 m-ko altueraraino. Hodiaren goiko muturra itxita dagoenez, hutsik dago (p=0) eta merkurioaren dentsitatea ezaguna bada (13.55 g/cm3 edo 13550 kg/m3), orduan, presio atmosferikoak hauxe balio du:\nhorrelaxe frogatu zuen presio atmosferikoa existitzen zela eta zenbat balio zuen.\nOndorengo applet-ean fluidoen estatikaren oinarrizko ekuazioa ikuska daiteke, alegia, presioa linealki handitzen dela sakonerarekin, eta aldi berean ikusten da manometro batek nola funtzionatzen duen.\nHodi bat mutur batetik manometro batera konektatzen da, eta beste muturretik, berriz, ontzi batera, baina bigarren mutur horretan gomazko diafragma bat dauka presioa neurtzeko, baina likidorik pasatzen utzi gabe. Mutur itxia guk nahi dugun sakoneran koka dezakegu, saguarekin gora eta behera desplazatuz. Benetako praktikan, mutur hori artikulatuta dago eta edozein norabidetan orienta daiteke, horrela ikusten da presioa sakoneraren menpekoa dela baina ez, ordea, norabidearen menpekoa.\nPrograma interaktiboan ontziaren barruko likidoa aukera dezakegu eta Berria botoia klikatu. Ondoko taulak likido horien dentsitateak ematen ditu:\nSustantzia Dentsitatea (kg/m3)\nPrograman lehen lau likidoak alda daitezke, azkena, berriz, manometroan dagoen likidoa da, merkurioa.\nSaguarekin hodiaren muturra desplazatzen dugu guk nahi dugun sakoneraraino (gezi gorri batez markatuta dago). Manometroarekin presioaren balioa kalkulatzen da, eta eskuinaldeko grafikoan ere bai, ardatz bertikalean sakonera eta ardatz horizontalean, berriz, presioa.\nDemagun ura aukeratu dugula. Jaitsi dezagun hodiaren muturra, gezi gorria desplazatuz, esaterako, 60 cm-ko sakoneraraino. Ur-zutabeak eragiten duen presioa hau da:\nManometroak bi adarretatik 2.2 cm markatzen du, eta horrek esan nahi du presioa honakoa dela:\nManometroa ezkerreko muturretik irekita dago, beraz, ez du presio totala neurtzen, presio manometrikoa baizik (fluido-zutabearena gehi atmosferikoa), edo presio-diferentziak atmosferikoarekin.\nEskumako grafikoan ikusten da 60 cm-ko sakoneran 106 000 Pa baino gutxixeago daudela, eta presio hori da, hain zuzen, presio atmosferikoa (100 000 Pa, g.g.b) gehi fluido-zutabeak eragiten duena (ia 6000 Pa).\nEskumako grafikoa normalean alderantziz irudikatzen da, hau da, presioa (mendeko aldagaia) ardatz bertikalean eta sakonera, berriz, ardatz horizontalean (aldagai independentea). Edozein modutan, grafikoak argi erakusten du p presioa linealki hazten dela h sakonerarekin.\nDesplaza ezazu gezi gorria saguarekin gora eta behera.


Sekula ez da berandu hasteko (baina ongi) | Revista - Part 3\nZer-nolako jarduera fisikoa egin, zure adinaren arabera\nGutxienez egunean 60 minutuko jarduera fisikoa (moderatua edo bizia).\n60 minututik gorako jarduera fisikoa are onuragarriagoa da osasunerako.\nGiharrak eta hezurrak sendotzeko ariketak, astean hirutan gutxienez.\nEspezializatu daitezela atsegin duten eta motibatzen dituen kirol batean.\nLandu ditzatela oinarrizko gaitasun fisiko guztiak: abiadura, iraupena, indarra eta malgutasuna. Hori ez da bateraezina kirol batean espezializatzearekin, gaitasun horiek guztiak gimnasio batean landu baitaitezke.\nGutxienez egunean 60 minutuko jarduera fisikoa egin dezatela (moderatua edo bizia). • 60 minututik gora egitea are onuragarriagoa da osasunerako.\nBanakako kirola, harreman fisiko gutxiago baitago taldeko kirolekin.\nAukera aerobikoak, adibidez lasterka egitea, igerian ibiltzea edo bizikletan.\nIndarra eta iraupena lantzeko ariketak.\nMalgutasuna eta giharren elastikotasuna lantzeko ariketak, adibidez yogako jarrerak.\nAstean gutxienez 150 minutuko jarduera fisiko moderatua, edo 75 minutuko jarduera fisiko gogorra (edo moderatuaren eta gogorraren konbinazio bat).\nOsasunari mesede gehiago egiteko, astean 300 minutuko jarduera fisiko moderatua.\nEmakumeetan, komeni da zoru pelbikoko giharrak sendotzea. Tratamendurik egokienetakoa Kegelen ariketak egitea da.\nAstean gutxienez 150 minutuko jarduera fisiko moderatua, edo gutxienez 75 minutuko jarduera fisiko gogorra (edo moderatuaren eta gogorraren konbinazio bat).\nMugikortasun arazoak dituzten pertsonek jarduera fisikoa egin behar dute astean hiru egunez, gutxienez. Horrela hobetu egingo dute oreka eta eragotzi egingo dituzte erorikoak.\nKomeni da giharrak sendotzeko ariketak astean 2 egunetan edo gehiagotan egitea.\nArnas-bihotzetako osasunari mesede egiteko, jarduera bakoitzaren iraupenak 10 minutukoa izan behar du gutxienez.\nLuzatze ariketak, bere garaian\nLasterkari hasiberrien hutsegite ohikoenetakoa izaten da: giharrak hotzean luzatzea, lasterka hasi aurretik. Horrek lesio bat ekar dezake. Espezialistek aho batez esaten dute: lasterraldia bukatu osterako utzi behar dira luzatze ariketak, giharra erlaxatu dadin eta normaltasunera itzuli. Atera aurretik, mantso-mantso berotu behar dira giharrak. Lasterralditxo arin bat egin ondoren, skipping serie batzuk egingo ditugu, 3 zehazki (belaunak goratu egingo ditugu txandaka, izterrak lurrarekiko paralelo gelditu arte) eta beste 3 serie atzealdeko skippinga eginez, orpoekin ipurmasailak ukitzen ditugula.\nJoan aurreko orrira: « Geldirik egon ondoren, kontuz hasi\nJoan hurrengo orrialdera Lasterraldiaren ondoren ezinbestean egin beharreko ariketak »


Otegi: Ezker abertzaleak soilik zuzendu dezake egungo gauzen egoera\nArnaldo Otegi Batasunako bozeramaile ohiak esan du solik alternatiba erradikal, demokratiko eta herrikoiak zuzendu ahal izango duela gaurko egoera.\nGure Herri-eskubideak ukatzen dituztenek eta lurbira osoa eta gizateria heriotza energetiko, klimatiko eta sozialaren ertz-ertzean jarri dutenek sinestarazi nahi digute euren esku dagoela sortu dituzten arazoen irtenbide zuzenerako giltza, esan du Arnaldo Otegi Batasunako bozeramaile ohiak.\nBere izena daraman webgunean argitaratu duen eskutitz batean bitartez, mezu hau bidali nahi izan du Logroñoko espetxetik. Jasotako elkartasun mezuak eskertu ditu eta egun bizi dugun unearen garrantzia azpimarratu du.\nOrain, beti izan den bezala, antolamenduak, eztabaidak, partaidetzak eta alternatiba erradikal, demokratiko eta herrikoiak zuzendu ahal izango du gaurko egoera hau, ez beste ezerk, defendatu du Otegik.\nHonen harira, ezker abertzalea hasita dago lan horretan eta, oraindik bidea luzea izango den arren, gure helburuetako bakoitza eta osoki guztiak lortzera helduko gara, esan du, eta mezua bere jarraitzaileei animoak emanez eta irribarre egiteko esanez amaitu du, behar dugulako, eta irabazi egingo dugulako.\nInformazio gehiago:Eitb: Otegi: Ezker abertzaleak soilik zuzendu dezake egungo gauzen egoera


Potinetan arraunean ibilitakoa soldadu joan aurretik - Ahotsak.eus\nPotinetan arraunean ibilitakoa soldadu joan aurretik\nPotinetan arraunean ibilitakoa soldadu joan aurretik
Potinetan (bateletan) ibilita zegoen Julian soldadu joan aurretik. Oso patroi ona zuten, Bakeriza donostiarra. Estropada guztiak irabazi zituzten. Cartagenan amaitu zuten soldadutza.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan LEK-048-047 kodeko bideoa nahi duzula aipatzea: ahotsak@ahotsak.eus\nPotinetan (bateletan) ibilita zegoen Julian soldadu joan aurretik. Oso patroi ona zuten, Bakeriza donostiarra. Estropada guztiak irabazi zituzten. Cartagenan amaitu zuten soldadutza.\nGaia(k): Ohiturak eta bizimodua » Soldadutza , Aisia » Kirola » Arrauna\n- Lekitton, sekule erremutan ibili bakoa?\n- Bai, erremutan ibilli giñin gu, baiña ez traiñeruan, bateletan ibilli giñin gu, regatak Lekittora, San Antoliñetan ta eitten zirian. Ibilli nintzan ni San Antoliñetako lau laguneko bateletan, potiñak, potiñetan. Ibilli nintzan, ibilli nintzan.\n- Eitten zin txapelketak eta orduen?\n- Bai! Lekitton be eitten zirian. Baiña batelak ez, traiñeru ez, batelak ez zirin harek, potiñak, potiñak, potiñak. Ta, hau… gero bera patroia eukagun ona, patroi zan ha ume-umetatik Donostin patro ibilliñikua, Bakeriza, Jose Bakeriza, ha gazte-gaztetatik ibilli zan ha patro. Ta danak irabazi genduzan.[...] Gero Cartajenan be ein genduen, ta Cartajenan be enbarka han be ta Cartajenan kunplidu genduen. Cartajenan kunplidu gendun… Handik ba, etxera gero, Cartajenatik.\nEgilea(k): Sol Palluotto (Lekeitioko institutua) , Garazi Peña (Lekeitioko institutua)\nAntonio Pavón Rodríguez beti gogoratzeko moduan\nSoldadutzan zaldiak zaintzen\nSan Pedrokoekin pikea\nEtxalarren tripa-truke lanean\nGarai batean soldadutza luzea\nSoldadutzan kapitainaren laguntzaile


Elikadura burujabetza ‹ gazteraiki\nLantalde honen asmoa da udazkenean egingo dugun gazte topaketako jatordu guztietan elikadura burujabetzaren aldeko apustua egitea. Horretarako, ekoizle gazteen sare bat osatuko dugu, eta sare hori dokumentatu eta bitarteko batean jaso ostean, gazte mugimenduaren esku utziko dugu, bakoitzak bere inguruko ekoizleen berri izan dezan. Horrez gain, bitarteko bat sortuko dugu ariketa hori herriz herri eta auzoz auzo egin ahal izateko.\nLehen sektorearen egoera aldatzeko pausuak eman nahi ditugu, eta gai honen inguruko hausnarketa bultzatuz proiektu berriak sortzea da helburua. Gazte mugimenduak modu iraunkorrean, ekologikoki eta genero berdintasuna bermatuz ekoiztutako produktuak nahi ditu, eta horrela sortu da lehen proiektua: elikadura burujabetzaren bidean kokatzen diren Euskal Herriko nekazarien gida.\nElikadura Burujabetza, elikagaiak nutritiboak eta kulturalki egokiakizateko herriek duten eskubidea da, edonorentzat eskuragarriak, eredu iraunkorrean eta ekologikoki ekoiztuak, eta herriak berak elikapen zein ekoizpen......


EDE Fundazioaren misioa pertsonak ahalduntzea eta gizarte bidezkoago, askeago, solidarioago eta anaikorrago bat garatzea da, pertsonekin eta pertsonentzat lan eginez.\nMisio hori gauzatzeko agerian jartzen ditugu desabantaila edo ahultasun egoeran dauden pertsona, kolektibo eta errealitateak, gizartean partaidetza, autonomia, ikasketa, elkartasuna, duintasuna eta pertsonen antolaketa soziala indartzen dituzten ekintza, proiektu, teknologia, baliabide, gogoeta, harreman eta ekimenak sustatuz, garatuz eta bultzatuz.\nGure jardun-esparrua hezkuntza, komunitate, lan, kultura eta ingurumen esparruen dimentsio soziala da. Dimentsio hori ikuspegi transbertsal baten bidez lantzen dugu trebatzeko eta informatzeko; laguntzeko eta babesteko; gizarte-inklusioa sortzeko; gizartearen partaidetza sustatzeko; ezagutza sortzeko, eta proiektuak, bitartekoak eta aukerak diseinatzeko.\nEDE Fundazioak sortzen dituen trebakuntza-guneek ondoko ezaugarriak izan behar dituzte:\nPertsonak autonomoak dira, bai eta haien ikasketen protagonistak ere.\nPertsonak zaindu egiten dira, haien bilaketan eta beharrizanetan arreta jarriz.\nPertsona orori harrera egiten zaio, laguntzen zaio eta orientabideak ematen zaizkio, dituen trebakuntza-beharrizanen identifikazioa eta orientazioa nabarmenduz.\nArreta pertsonalizatua da.\nPertsonen arteko lankidetza-dinamikak sustatzen dira.\nAniztasuna zaintzen da eta osagarritasuna bilatzen da.\nEgiten jakitea eta eskarmentua partekatzea errazten da sustatzen da pertsonen artean, ezagutzara eta aurkezten diren prestakuntza-bitartekoetara sarbide libre eta irekia ahalbidetuz.\nEduki eta metodologien kalitate handia bermatzen da, nobedadeak azpimarratuz, ikuspegi, tresna eta egiteko modu berriak ematen dituztelako.\nBizipen esanguratsuak eta ekarpen kontzeptualak sortzen dira, modu egoki eta orekatuan uztartuta, lehenengoan arreta jartzen dutenak zein bigarrena bilatzen dutenak aintzat hartzeko.\nEDE Fundazioko langileok ondokoa lortu nahi dugu: trebakuntza-jardueretan bildutako gaitasun-emaitzak eskuratzea; partaideak pozik izatea jasotako prestakuntzarekin eta gure bezero diren entitate eta erakundeak ere pozik izatea jasotako zerbitzuarekin.\nAitortzen dugu lorpen horiek ezin direla erdietsi irakasleen eta ikasleak praktiketan hartzen dituzten erakundeen ahalegin eta lankidetzarik gabe; haiekin bi aldeentzat onuragarriak diren harreman egonkorrak eta egokiak mantendu nahi ditugu.\nGure nahiak gauzatu daitezen, Kalitatearen Kudeaketa Sistema bat garatu eta ezarri dugu. Sistema horren bidez funtzionatzeko moduak bateratu eta hobekuntzak gehitu ditugu; sistema hori mantentzera eta bere eraginkortasuna hobetzera konprometitzen gara, gure bezeroen asmo eta beharrizanei iraunkorki erantzuteko asmoz.\nEDE Fundazioaren koordinatzaile naizen aldetik, adierazten dut erabat ados nagoela Lantaldearen planteamenduekin eta nire konpromiso pertsonala adierazten dut Kudeaketa Sistemaren bultzadarekin, inplikatutako guztiekin lankidetzan.\nBilbon, 2018ko otsailaren 1ean\nEDE Fundazioko koordinatzailea


Sara Pinaren hilketa ozen salatu dute Iruñean - Nafarroa - euskalerriairratia.eus\nSara Pinaren hilketa ozen salatu dute Iruñean\nEuskalerria Irratia 2022-01-13 07:34\nIruñeko atzoko elkarretaratzea (Argazkia: Lohizune Amatria)\nEuskal Herriko Mugimendu Feministak “indarkeria matxista arazo estruktural bat” dela nabarmendu dute.\nAgur jendetsua egin diiote Cortesen, eta elkarretaratzeak izan dira, besteak beste, Tuteran, Cintruenigon eta Corellan.\nEgun batzuk pasako dira Frantziak ustezko hiltzailea Tuterako Auzitegiaren esku utzi arte.\nSara Pinaren hilketa salatzeko elkarretratzea egin zuten atzo ilunabarrean Iruñeko Udaletxe plazan, Euskal Herri osoko beste hainbat herritan eta auzotan bezala.\nEuskal Herriko Mugimendu Feministaren deialdiari erantzunez bertaraturikoek afixak zeramatzaten. Horietan, besteak beste, “Sara ez zaitugu ahaztuko”, “Matxismoak hiltzen du”, “Nazkatuta gaude” eta “Justizia eta konponketa” irakur zitekeen.\nElkarretaratzearen amaieran irakurririko agirian indarkeria matxista arazo estrukturala dela nabarmendu zuten: "Baliabideak eskatuko ditugu instituzio publikoetan, eraldaketa soziala lortzeko. Gizarteak aldaketa beharra dauka, eta jarrera matxistak eta sexistak behingoz amaitu behar dira."\nAgur jendetsua Cortesen\nBostehun lagunek parte hartu zuten atzo Sara Pinaren hiletan, Cortesen, haren jaioterrian. Tuteran, Udalak deiturik, mila lagun inguruk esku hartu zuten Foruen Plazan egindako elkarretaratzean. Eta mobilizazioak izan ziren Corellan, Cintruenigon, Alesbesen eta Murchanten, besteak beste. Pina Castejongo Dos de mayo ikastetxeko irakaslea zen. Ikastetxeko hezkuntza komunitateak (irakasleek, ikasleek, gurasoek) ekitaldia egin zuten atzo, azken agur moduan.\nZenbait egun igaroko dira Frantziak atxilotua Tuterako Auzitegiaren esku utzi arte\nLarunbatetik iganderako gauean hil zuten Sara Pina. Ustezko hiltzailea haren senarra, Jose Maria Uruñuela da. Ihes egin zuen eta jendarmeek Tuteratik 500 kilometrora atxilotu zuten, Bordele ondoan. Egun batzuk pasako dira jendarmeek Uruñuela Tuterako auzitegiaren esku utzi aurretik. Izan ere, lehendabizi Parisera eraman behar dute, justiziak haren aurkako euragindua azter dezan. ETa prozesua luza liteke, baldin eta Uruñuelak estradizioaren kontra eginen balu. Nafarroako Gobernuak dagoeneko iragarri du Uruñuelaren aurkako akusazioan parte hartuko duela.\nSara Pina indarkeria matxistak aurten Nafarroan zein Euskal Herrian hildako lehen emakumea da. Iaz bost emakume hil zituzten Euskal Herrian, horietako bat Nafarroan.\nIndarkeria matxista pairatzen baduzu edo kasuren bat salatu nahi baduzu, deitu 016 telefonora. Fakturan ez du arrastorik uzten, baina sakelako telefonoko dei erregistroan bai, eta ezabatu beharra dago.


Partamaspates erromatarren Partiako errege bezeroa eta ondoren Osroenekoa, Osroes I.a partiar enperadorearen semea zen. Bere bizitzaren zati handi bat erromatar erbestean pasa ondoren, Trajano erromatar enperadorearekin joan zen honek Partia konkistatzeko asmoz egin zuen kanpainara. Trajanok, hasieran, Partia Erromatar Inperioaren zati bezala eranstea pentsatzen zuen, baina, azkenean, horren ordez, Partamaspates honen aitaren tronuan erromatar bezero bat bezala jartzea erabaki zuen, hala eginez 116an. Erromatarrak eskualde honetatik erretiratu ondoren, Osroesek erraz garaitu zuen Partamaspates eta partiar tronua aldarrikatu zuen.\nwikidata:Q1269411 dbpedia-ja:ãã«ã¿ãã¹ããã¹ dbpedia-pl:Partamaspates dbpedia-es:Partamaspates dbr:Parthamaspates_of_Parthia dbpedia-wikidata:Q1269411 dbpedia-nl:Parthamaspates dbpedia-fr:ParthamaspatÃ¨s dbpedia-it:Partamaspate\nPartamaspates erromatarren Partiako errege bezeroa eta ondoren Osroenekoa, Osroes I.a partiar enperadorearen semea zen. Bere bizitzaren zati handi bat erromatar erbestean pasa ondoren, Trajano erromatar enperadorearekin joan zen honek Partia konkistatzeko asmoz egin zuen kanpainara. Trajanok, hasieran, Partia Erromatar Inperioaren zati bezala eranstea pentsatzen zuen, baina, azkenean, horren ordez, Partamaspates honen aitaren tronuan erromatar bezero bat bezala jartzea erabaki zuen, hala eginez 116an. Erromatarrak eskualde honetatik erretiratu ondoren, Osroesek erraz garaitu zuen Partamaspates eta partiar tronua aldarrikatu zuen. Partian jasandako porrotaren ondoren, Partamaspatesek berriz ere erromatarrengana ihes egin zuen, nortzuk orduan, kontsolazio bezala, Osroeneren gobernu bateratua eman zioten, Asia Txikia eta Siriaren artean zegoen estatu bezero txiki bat. Osroeneko errege izan zen Yalurrekin batera 118tik 122 arte, eta hau hil ondoren, bera bakarrik 123 arte.


«Zaila da, baina lasterketa bat irabaztea da nire helburua»\nHilabete hasieratik abian da aurtengo txirrindularitza denboraldia. Australian egin dituzte urte hasierako probarik garrantzitsuenak, eta herrialde horretan hasiko da bihar World Tour egutegia, Great Ocean klasikoarekin. Ane Santestebanek (Errenteria, Gipuzkoa, 1990) hamar egun barru hasiko du denboraldia. Hamabigarrena du eliteko tropelean. «Urteak pasatzen dira, eta ez zara konturatzen». Urruti ikusten du 2009a, Debabarrena-Kirolgi taldearekin debuta egin zuenekoa. Bertze lau taldetan korritu du orduz geroztik; 2014tik, atzerrikoetan: Italian lehenik, Ale Cipollini eta Inpa Sottoli-Bianchi taldeetan, eta, iaztik, Alemanian, Ceratizit-WNT taldean —iaz WNT-Rotor izena zuenan—.\nNeguko prestaketari azken ukituak ematen ariko zara, ezta?\nOtsailaren 9ra arte Calpen [Herrialde Katalanak] egongo gara kontzentratuta, Valentzian lehenengo lasterketa hasi arte. Taldekideekin entrenamenduak oso gogorrak izaten dira, ordu dezente irauten dute. Urte oso garrantzitsua da, eta nahiko nuke denboraldia beste urteetan baino indartsuago hasi. Horretarako, azkenean, neguan ez dago besterik: kilometro eta lan asko egin.\nIazko urrian korritu zenuen azkeneko proba, Italian. Zer egin duzu neguan?\nUrriko lehenengo asteburuan egin nuen azkeneko lasterketa, eta gero bi aste igaro nituen ezer egin gabe; hau da, kirolik batere egin gabe. Gero hasi nintzen pixka bat mendian ibiltzen, igeri egiten... horrelako kiroletan, eta bizikleta bakarrik astean bizpahiru egunetan. Azarotik aurrera bai, kilometro dezente egin ditut astero. Azkeneko asteetan 21 edo 23 ordu inguru astean bizikletan, esan dizudan bezala aurten lehenengo lasterketetan ondo ibili nahi dudalako, Olinpiar Jokoetara nor joango den jokoan baitago.\nZer moduzkoa izan zen iazko denboraldia? Postu dezente egin zenituen lehenbiziko hamarretan.\nBalorazio oso positiboa egin dut. Azkeneko urteetan [Italiako] Giroan eta horrelako lasterketetan aurrean ibili nintzen, baina sentitzen nuen urte amaieran eta beste lasterketetan nire maila txikiagoa zela. Horregatik, erregulartasuna lortu nahi nuen, eta uste dut iaz hori lortu nuela. Urte hasieratik azkeneko lasterketara arte nahiko ondo ibili nintzen, eta, esan duzun bezala, lehenengo hamarretan askotan egin nuen. Munduko onenekin lehian zabiltzanean, uste dut lehenengo hamarretan sailkatzea oso ondo dagoela.\nProfesionaletan garaipen bakarra duzu, 2013ko Espainiako Txapelketa. Garesti dago lasterketak irabaztea, ezta?\nOso garesti, oso. Neska asko gaude, eta urtero gero eta gehiago oraindik. Maila gorantz doa, eta oso zaila da irabaztea. Nire helburua hori da, lasterketa bat irabaztea. Zaila da, baina ea lortzen dugun.\nAzken urteetan Italian ibili ondoren, iaz Alemaniako talde batera aldatu zinen. Aldaketa handia izan al zen?\nBai, asko aldatzen da. Kultura aldetik oso ezberdinak dira. [Alemaniakoek] Esaten badute entrenamendua bederatzietan dela, bederatzietan da; ez bost minutu lehenago, ez bost minutu geroago. Sekulakoa da nola eraikitzen duten dena, eta oso gustura egon naiz. Hasieran gogorra zen, Italian, Euskal Herrian eta Espainian nahiko antzekoak baikara; alemanak, ordea, ezberdinak dira. Baina oso urte ona izan da, eta hor jarraitzeko gogoa dut.\nUCI Txirrindularitzaren Nazioarteko Batasunak World Tour mailarako zortzi lizentzia eman zituen, eta horien artean ez dago Ceratizit-WNT. Nola eraginen dizue horrek?\nEz digu eragingo, [taldeak] ez baitzuen eskatu ere egin. Ez da ezer aldatuko, gu lasterketa guztietan egongo gara, lehengo urtean bezala.\nDenboraldia Valentzian hasiko duzu, hortaz. Zer egutegi duzu?\nValentziako Itzulian hasiko naiz, otsailaren 9an. Nire hasierako helburuak izango dira Valentziako Astea [otsailaren 20tik 23ra] eta Castelloko Itzulia [otsailaren 28tik martxoaren 1era]. Gero, taldearekin Toscanara [Italian] joango naiz hamabost egunerako, eta ondoren egingo ditut Cittiglio [Alfredo Binda Saria], eta, urtero bezala, Ardenak. Horien ondotik etorriko dira Durango, Burgos, Eibar... Egia esan, aurten Espainian proba asko dauzkagu, eta aprobetxatu behar da hori.\nHasieran erran duzu Olinpiar Jokoetan parte hartu nahi duzula. Denboraldiko helburuetako bat duzu, beraz.\nBai. Bi toki dauzkagu [Espainiako selekzioan], eta lau neskak daukagu hor egoteko aukera. Horregatik, urtea ongi hasi nahiko nuke toki horietako bat lortzeko.\nTaldeak zer helburu jarri dizu?\nUrte hau oso garrantzitsua eta ezberdina da; horregatik, taldearen helburua da ahalik eta neska gehien egotea Olinpiar Jokoetan. Horretarako, babes guztia emango digute Lisari [Brennauer], niri eta beste neska batzuei gure helburuak ahalik eta hoberena lortzeko, eta ahal bada han egoteko.\nCeratizit-WNTk lider sendoak ditu, ezta?\nBai, Kirsten Wild eta Lisa Brennauer.\nEta haien inguruan egituratuta dago taldea, edo baliabide gehiago erabiltzen dituzue?\nLasterketaren arabera erabakitzen da. Adibidez, World Tourreko lasterketetan —Flandrian, Ardenetan eta horrelakoetan— lider bat aukeratzen dugu, eta neska horrentzat lan egiten dugu. Baina beste larteketetan besteoi aukera ematen digute.\nZer-nolakoa da zuzendaritza taldea?\nDirk eta Bernhard Baldinger aita-semeak daude taldean; Dirk txirrindularia izan zen [Polti eta Telekom taldeetan korritu zuen 1990eko hamarkadan]. Eta aurten Carmen Small fitxatu dute, erlojupekoan oso espezialista ona izan zena. Oso pozik nago bera gurekin dagoelako. Ni erlojupekoan nahiko kaskar ibiltzen naiz, ez zaizkit gustatzen, eta, horrelako neska garrantzitsu bat edukita, asko lagunduko digu bai niri, bai Erica Magnaldiri, laguntza behar baitugu.\nWorld Tourrak 21 proba ditu. Hamabortz klasikoak dira, eta sei, berriz, itzuliak. Italiako Giroa da luzeena, hamar etaparekin, eta gainerako gehienek bi eta lau etapa artean dituzte. Konforme zaude egutegi horrekin, edo motz gelditzen da?\nKontuan hartu behar da nesken taldeetan mutilenetan baino txirrindulari gutxiago garela; mutiletan hogeitik gora izan ohi dira, eta gurean hamabi edo hamalau. Horregatik, uste dut nahikoa dugula. Badugu non aukeratu.\nAurten ez da Emakumeen Birarik eginen. Kolpe bat izan da?\nBai, oso gogorra. Niri asko gustatzen zaidan lasterketa bat da, eta, egia esan, txirrindulari gehienei gustatzen zaie. Kanpoko taldeek beti etorri nahi dute Emakumeen Birara, oso lasterketa polita da, urte askotan egindakoa, eta aukera gutxi egoten da Euskal Herrian familiaren eta lagunen artean ibiltzeko. Horregatik, pena da horrelako lasterketa bat galtzea, eta espero dut hurrengo urtean berriro etorri ahal izatea.\nPozteko motiboren bat ere izan duzue euskal txirrindulariek, iaz lehenbiziko aldiz korritu zenuten Donostiako Klasikoa. Berezia izanen zen zuretzat, etxeko errepideetan lehiatuta.\nBai, noski. Txikitatik beti egun-pasa joan izan naiz Jaizkibelera, beti egon naiz lasterketa ikusten, eta lehengo urtean irteeran egote hutsa sekulakoa izan zen. Aurten, ordea, Olinpiar Jokoekin batera izango da; beraz, sentitzen dut, baina espero dut Donostian ez egotea [irri egin du].\nHala ere, Euskal Herrian lasterketa gehiago eginen dira.\nBai, Durango-Durango egingo dut, eta aurten Eibarren lasterketa berri bat edukiko dugu. Espainian eta Euskal Herrian egingo diren lasterketa gehienetan egongo naiz. Niretzat oso berezia da etxean egiten diren lasterketetan parte hartzea.


Getxo - Kultur Etxea - Getxoarte\nHasiera Kultur Etxea Getxoarte\nAbenduaren 10etik 12ra bertoko sorkuntza ardatza hartu duen Getxoarteko Jardunaldi artistikoak izango dira. Horien bitartez amaituko da 2021eko edizioa eta Bitartekaritza Programaren emaitzak azalduko dira bertan. Halaber, zenbait ekintza izango dira: haurrentzako eta helduentzako tailerrak, proiekzioak, dantza pieza baten aurkezpena, erakusketa.\nGetxoarte 2021: Aire zabaleko Udako Jaialdia\nGetxoarte kalera aterako da datorren uztailaren 6tik 17ra bitartean eta familia eta publiko orokorrarekin interakzioa bilatuko du ibilbide artistiko gidatuen, tailerren, lehiaketen eta hitzaldien bidez.\nArtista getxotarraren proiektua, "Mugurdiak lugorrian" izenekoa, tailer formatuan planteatutako bost saiotan zehar grabatuko den film bat da, non sortzaileak gorputzen osasun egoerak dituen ondorioak ikertzen dituen.\nGetxoarte 2021 egoitza beka\nAldaketa bat egon da Getxoarte 2021 egoitza bekaren epaimahaian.\nMaiatzaren 12tik 28ra bitarten «Artista bat auzoan» ekimenaren lehen fasea izango da. Aurten hautatutako zortzi artistek beste horrenbeste bideo egingo dituzte beren lana eta esperientziak erakusteko eta Getxo Kultura sare sozialen bitartez zabalduko dira.\nGetxoartek tokiko sorkuntzari begiratuko dio aurten. Apiriletik abendura bitartean hainbat programa eta ekimen jarriko dira abian Getxoko arte, hezkuntza eta gizarte sareari zuzenduta.


Bruesa saskibaloi taldea Arrasaten, Astore bisitatzen - Arrasate - Goiena.eus\nBruesa saskibaloi taldea Arrasaten, Astore bisitatzen\nEduMendibil 2006-04-19 20:06\nBruesa Gipuzkoa Basket taldea Arrasaten izan zen atzo, Astore enpresa bisitatzen. Astore dugu taldearen babesleetako bat eta taldeetako jokalariek eta ordezkariek euren jantziak nola egiten dituzten gertutik ezagutzeko aukera izan zuten.\nDevin Smith jokalari estatubatuarra ezik, taldeko jokalari guztiak izan ziren Astore enpresaren lantegian, Kataiden. Beraiekin batera Miguel Santos taldeko presidentea eta Porfirio Fisac entrenatzailea ere etorri ziren Arrasatera.\nDiseinu departamentuan egiten den lana azaldu zien bisitariei Jose Ignacio Garro produkzio arduradunak. Jarraian, Astoreren produktu ezberdinak egiteko jarraitzen duten prozesu osoaren gaineko azalpenak jaso zituzten Bruesa Gipuzkoa Basket taldekoek.\nBruesa saskibaloi taldea ligako azken txanpan ari da. Bi jardunaldi besterik ez zaizkio geratzen liga amaitzeko eta ACBra igotzeko play-offak jokatzeko borrokan dira donostiarrak. Ostiralean Leon liderraren kantxan jokatuko dute donostiarrek.


Kontu onen garaian Mirentxuk zaspi urte zitun eta Kabatxok bost.\nUdazkeneko egun batean amak basora biali zitun perretxikoetara.\nSaskiak besoan, goizean goiz atera ziran etxetik eta tipi-tapa, mendi gora, arizti batera iritxi ziran.\nArizti artara sartzea ez zan erreza, alde guzietatik sasiz inguratua zegolako. Azkenean bidetxo bat arkitu zuten.\n—Emendik sartu bear dugu, Kabatxo.\n—Goazeman; bañan... orra! zulo sarrera amiama sariaz betia do...\nEgia zan. Armiarma sareak sarrera ura estali egiten zuten. Inguruko zugatzetan ere, adar batetik bestera zintzilik, sare geiago ziran erruz. Ari gañean goizeko intz tantak, pitxiak balira bezela, dizdiatzen zuten eguzki argiz.\nMirentxuk: Emendik sartuko gaituk, ba. Garbituko diat bidea. Ekartzak makilla.\nEta zuzen-zuzen joan zan gure neskatxa sareak urratzera. Orduan abots me-me bat entzun zuten:\n—Ene aur maiteak, ez autsi, mesedez, gure sareak...\nMirentxuk (izutua): Ze... ze... zein zera zu?\n—Armiarma Erregiña naiz. Jakingo dezute, noski, gaur jai aundia dugula...\nKabatxok: Zer da gaur, ba?\n—Ez al dakizute? Ara, Armiarmok eta euliak pakea egin dugu elkarrekin. Pake au ospatzeko Euli Erregea etorriko zaigu gaur. Orregatik olaxe apaindu ditugu gure alderdiak. Ez urratu, beraz, apaingarri eder oriek... Basora sartu nai badezute bertantxe bada beste sarlekua...\nKabatxok: Tira, ba, beste aldeti jungo gea ta kito.\nMirentxuk: Agur, Erregiña, ta ongi pasa gaurko eguna.\nArmiarma Erregiñak: Milla ezker, milla ezker, enetxoak, ez zait beñ ere aztuko zuen borondate ona...\nLaister arkitu zuten beste sarrera, baita lenbiziko perretxikoak ere. Ondogorri pilla aundia biltzen ari zirala, pio, pio negargarriak entzun zituzten. Zer ote zan-da txori eder bat lurrean etzana.\n—Ara Kabatxo, zer kolore politak ditun... Etxera eraman bear degu..,\n—Eta kayolan sartu...\nOrduan txoriak esan zien:\n—Pio, pio, egun on, enetxoak. Ez nazazute zuen etxera eraman. Pio, pio. Bizia baño maiteago det askatasuna. Kayol batean bizitzeko, naiago nuke nik katamotz atzaparretan il...\n—Zer ba? Katamotzak zerbait egin al dizu?\n—Bai, pio, pio. Gaizto orrek arrapatu egin nau, baña nik iges egin al izan det zugatz baten tontorreraño. Or goian egon naiz katamotzak aldegin arte. Gero egan egin nai izan det baña lurrera erori naiz, ega bat ondatua det-eta...\n—Gaxua. Guk sendatuko zaitugu.\nErrekatxo batean txoriak egan zeukan zauria garbitu zioten. Eta gero, txoria adar batean utzirik...\n—Agur, polita. Sendatu laister.\n—Pio, pio. Milla ezker, milla ezker, enetxoak, ez zait beñere aztuko zuen borondate ona...\nAstia aurrera zijoan. Eguerdian bazkari motxa eginda bereala perretxikotara berriz. Saskiak ia beteak ziran.\n—Etxeratu bear dugu, Kabatxo. Illuntzen ari du-ta...\n—Iton, pikat. Nire saskia e da betia oraindi. Ara, ondozuri andi-andi bat ikusi et or...\nAu esanda, toki maldatsu ta arritsu batetik jeisten asi zan mutilla. Zoritxarrez txirrist egin eta bueltaka erori zan. Odolez betea zuen arpegia eta, txarrago, oiñ bat okertua. Zutik jarri zan baña ibilli ezin.\nMirentxuk: Ez negar egin, tontolio. Eseri adi. Tira, ur billa joango nauk eta laister sendatuko aiz.\nAnaia bakarrik utzirik joan zan Mirentxu lengo errekatxoruntz. Baña... non demontre zegon erreka ura? Ezin billaturik Mirentxu galdu egin zan basoan. Alperrik batera ta bestera ibilli zan eta illunabarra etorri zitzaion. Ixildu ziran txoriak; ontzaren oiu garratza bakarrik aitzen zan.\n—Ai, ama, ai, ama!—Mirentxuk karraxika.\nEta gero: Kabatxo, non aiz Kabatxo!\nBelaunikatu-ta Ama Birjiñari otoika asi zan.\nOlako batean pio, pio xamurra entzun zun aldamenean. Lengo txoria zan, bai, goizean ega sendatu zioten txoria bera. Mirentxuk gertatu zitzaiena kontatu zion.\n—Pio, pio. Ez larritu, Mirentxu. Errekatxo ori bereala billatuko dugu. Zatoz nerekin.\nArkitu zuten erreka. Mirentxu ontzia betetzen ari zan bitartean, txoria adar baten gañean gelditu zan atseden artzen. Baña... zer gertatzen zan zugatzaren azpian? Zer ziran aufi ta aufa alai aiek? Armiarmak beren jaia ospatzen. Ura zan iskanbilla, ura!\nIzan ere, Armiarma Erregiñak txoria ikusi zun eta betik oiu au bota zion:\n—Kaixo, txori, ze abil? Jetxi ona, motel, gurekin baxoerdi bat txanpan edatera.\n—Pio, pio, eskerrikasko, baña ezin det. Basoan larri dauden bi aurreri lagundu bear diet-eta...\n—Zer diok? Bi aur? Mirentxu ta Kabatxo ote?\n—Pio, pio. Oriek berak. Ezagutzen al dituzu?\n—Bai noski. Bi aur oso onak dituk, gaur goizean gure sareak urratu ez dituzte-ta...\n—Pio, pio. Oso onak. Neri ere ega sendatu egin didate, eta aien etxera eraman gabe libre utzi naute...\nGero txoriak aurren zoritxar guzia kontatu zion Erregiñari.\n—Pio, pio. Zer egin dezakegu oien alde? Ñola. Kabatxo etxera eraman?\n—Zerbait asmatu bear dugu, ba... Ara! al ditukan txori lagun guziak bildu itzak eta onera ekarri.\nMirentxuri an itxoiteko esanez joan zan txoria lagunak biltzera. Bitartean armiarmek sareak jaso zituzten eta sare aiek bata bestearen gañean jarririk, oial lodi aundi bat egin zuten.\nTxori pilla izugarri aundia bildu zun gure txoriak. Ez dakigu zenbat baña milla edo geiago zirala baietz esango genuke.\nMirentxu eta txori guziak Kabatxogana joan ziran. Txoriek, mokoz ertzeetatik arturik, oiala zeramaten.\nLaister billatu zuten Kabatxo; gizajoa izutua ta negarrez zegon. Oial gañean jarri zuten mutilla, saskia ta perretxikoak aztu gabe.\nIllargiz argitutako mendiei begira ta begira zegon ama leioan. Aurrak etxera gabe oraindik! Jainko maitea! Zer gertatu ote zaie?\nOntan, Mirentxu ikusi zun bidean. Amaren poxa! Bañan... Kabatxo?, non zegon Kabatxo?\nA! Kabatxo... aidetik zetorren, oial batean lasai-lasai etzana. Txori pilla aundi batek zekarren.\nTxoriek mutilla ate ondoan utzi zuten poliki. Gero, gure txori ezagunak:\n—Pio, pio. Agur enetxoak. Ondo lo egin.\nMirentxuk: Agur ta eskerrikasko guzieri.\nKabatxok: Agur txori politak, eta ekumiña amiamei.


Babesle izan – BBK Bootcamp\nBBK bootcamp-en kolaboratzaile izan nahi duzu?\nGurekin kolaboratzeko lau modu proposatzen dizkizugu:\nIkasleei bekak eman\nenpresak eta bakarkakoak\nZoritxarrez, interesa daukaten guztiek ezin dute coding bootcamp-a egiteko kuota ordaindu. Kutxabank-ek BBK bootcamp-eko ikasleei maileguak eskeintzen dizkie, baina ziur gaude ikasle hauek asko eskertuko dutela beka bat jasotzea. Gurekin harremanetan jarri zaitez bekek nola funtzionatzen duen jakiteko, zure enpresarentzat ekarriko dituen onurak, ikusgaitasuna eta erantzukizun sozial korporatiboa ezagutzeko.\nBekez gain, BBK bootcamp-ak beste motatako laguntza bilatzen du baita ere. Bootcamp-aren barnean enpreseking networking ekitaldiak eta Demo Day antolatzen ditugu, non babesleen laguntza ezinbestekoa da, komunikabideetatik garagardoen horniketara arte. Gurekin harremanetan jarri babesle izateak nola funtzionatzen duen jakiteko, zure enpresarentzat ekarriko dituen onurak, ikusgaitasuna eta erantzukizun sozial korporatiboa ezagutzeko.\nJunior full-stack programatzaile profil baten bila zabiltza? BBK bootcamp-ean graduatutakoek ez dituzte ezagutza teknikoak soilik, baizik eta lanean hain beharrezkoak diren gaitasun profesionalak, besteak beste, iniziatiba, perseberantzia edota taldean lan egiteko ezagutza. Gure ikasleen xehetasunak ezagutu nahi badituzu, idatziguzu!\nAstero pertsona berri bat izango dugu BBK bootcamp bisitatzen programazio munduan izandako bere esperientziari buruz hitz egiteko, gai zehatz bat azaltzeko edota ikasleak ezagutu eta bere enpresarako talenturik hoberena bilatzeko. Zure zain gaude!\nbbkbootcamp@code4jobs.com helbidera idatziguzu!


Auzolanaren uzta, mimoz betetako denda egonkor eta ibiltaria | Salbatore Mitxelena Ikastola\nPareta biluzi, adreilu eta hormigoiez jositakoa, denda argitsu eta dotore bihurtu dute gurasoek eta kilometroetako kideek, elkarlanean. Zarauzko Salegi kalean, herriaren erdigunean ireki dena ikusi besterik ez dago. Lan eskerga egin dute, eta bidea hasi du, arrakastatsu. Eskaintza oparoa eta berritzailea topatuko du bertaratzen denak.\nDenda astelehenetik larunbatera goiz eta arratsalde irekita dago, eta aldiro arropa berriak eskainiko ditu, sasoian sasoikoak.\nDenda ibiltaria ere hasi da martxan. Egon da Muxika, Ormaiztegi, Errezil eta Orion. Laster zeharkatuko ditu Euskal Herriko festagune, herri eta auzo ugari. Festa non, Kilometroen denda han. Auzolana eta festa uztartuz, ni, hi, hura... ikastola mundura!\nParte hartzea erraz-erraza da. Arropa-lantaldeko arduradunek uzten dute irteera bakoitzerako paketea prest, argibide guztiekin. Edonork egin dezake, eta planak osa daitezke lagun edo familia giroan, auzolana eta festa uztartuz. Irteeren egutegia webgunean dago: https://www.kilometroak.eus/agenda/\nHorri buruzko informazioa zehatzagoa helaraziko da ikastolatik. Baina izena eman nahi izatera, idazkaritzan edo webgunean bertan ere eman daiteke.


Lola Valverde historialaria elkarrizketatu dugu, Donostiako Ahotsak proiekturako - Ahotsak.eus\nLola Valverde Lamsfus (Donostia, 1941) historialaria familia euskaltzale batean jaio zen: amak ederki zekien euskara; aitak ez baina, ikasi zuenean, etxean denak euskaraz egitera behartu zituen. Donostiako Ahotsak proiekturako elkarrizketatu dugu, San Telmo museoan. Donostiako euskalgintzari eta kulturgintzari buruzko testigantzak biltzen ari gara: 60ko hamarkadatik 80ko hamarkadara bitartekoak bereziki, euskararen historia jasotzeko. Hona hemen elkarrizketako zertzelada batzuk:\nGrosen jaioa, guraso biak Errenteriakoak zituen, amaren abizena jatorri alemaniarrekoa den arren. Aita, Antonio Valverde “Ayalde”, margolari ezaguna zen, eta familiako Grafica Valverde inprimategian egiten zuen lana. Lola sei senidetan zaharrena zen. Irakurtzea asko gustatzen zitzaion, ume-umetatik, eta historia ere bai. Sagrado Corazón moja ikastetxean egin zituen Batxilergoa bitarteko ikasketak. Frantseseko titulua ere atera zuen... baina, garai hartan, emakumeei ez zegokien ikasten jarraitzea.\nEzkondu eta ama izan zenean, konturatu zen hura ez zela nahi zuen bizitza: lanean hasi zen, frantseseko irakasle moduan, eta gero ikasten ere bai. Donostiako mugimendu feministako kide bihurtu zen, emakumeen eskubideen alde borrokatzeko. Historia ikasketak egin zituen, Nafarroako unibertsitatean, eta doktore tesia ere bai EHUn. Unibertsitatean historia irakasten jardun du geroztik. Bere ikerketetan historian ahotsik izan ez dutenei erreparatzen die bereziki, emakumeei eta umeei.\nDonostiako Udalaren Euskara zerbitzuaren babesarekin egin genion elkarrizketa. Antton Valverde anaia ere elkarrizketatu dugu, musikaria. 2021. urtean 16 donostiar elkarrizketatuko ditugu guztira, Donostiako euskararen historia jasotzeko. Ahozko ondarea jaso eta zabaltzea da Ahotsak.eus egitasmoaren helburua. Donostiako Udalaren babesarekin, 2009tik hona elkarrizketa mordoxka egin ditugu: 180 pertsona daude elkarrizketatuta, Donostiako orrian, batez ere gerra aurreko eta gerraosteko lehen urteetako kontuak jasotzeko. Orain, berriz, euskalgintzari buruzko testigantzak biltzen gabiltza.


MANEX ETA HONDARTZA | elinberri\n2020. urtarrilak 18 Albisteak, Xanti Begiristain Madotz\nManexen baserrian, urte hartan, sanferminak baino lehentxeago bukatu zituzten lehendabiziko belarren lanak, hau da, hazitako lehen belarrak ebakita, onduta eta etxeratuta zeuden, ganbaran; batzuk, ordea, etxe ondoan, belar-metatan jarriak zeuzkaten. Geroago bigarrenak iritsiko ziren, batez ere euria egiten bazuen.\nHoriek horrela, baserriko gurasoek, nola edo hala, lanak aurreratu izana ospatzeko, egun batean hondartzara joatea erabaki zuten. Hala ere, familian zortzi lagun ziren eta denak joatea zaila eta garestia izanen zelakoan, bi seme gazteenekin joatea deliberatu zuten. Beste lau seme-alabak etxean geldituko ziren, nahi zutena egiten eta azienda pixka bat gobernatzen. Hasieran ez ziren batere ados egon erabaki harekin, beraiek ere joan nahi zutelako, eta protestak ez ziren inola ere gutxi eta txikiak izan, baina gurasoek hainbat eta hainbat azalpen eta arrazoi eman ondoren, badirudi azkenean ongi samar onartu zutela gurasoen ebazpena. Horretan ere amak laguntza handia eman zien, aldez aurretik bazkaria prest utziko zielako, eta, era hartan, ez zuten ibili beharko jatordu hura behintzat atontzen.\nHorrenbestez eguna iritsi zenean, amak, goiz jaiki, eta denen bazkariak prestatu zituen, alegia, baserrian geldituko ziren lau haientzakoak eta baita hondartzara joan behar zuten beste laurentzakoak ere. Gauzak hala, hondartzarako hartu beharreko arropa guztiak, bazkaria eta dirua aldean jasota, ondoko herrira jaitsi ziren laurak –gurasoak eta bi seme gazteenak– oinez, bide aldapatsu eta kaxkar hartan barna, hantxe, herri hartan, taxi bat alokatzeko.\nTaxilaria gurasoen ezaguna zen. Aldez aurretik hitzartuta zeukaten egun hartako plan guztia, eta, ondorioz, dena oso azkar eta ongi joan zen; aurreikusita zegoen bezala.\n–Zer, mutikoak, hondartzara joateko irrikan, ala? –galdetu zien taxilariak mutiltxoei, behin auto barruan egon eta gero.\n–Bai, jakina! Oso gustura, gainera! Guk oraindik ez dugu inoiz itsasoa ikusi eta gogo handia daukagu –erantzun zion Manexen anaiak irribarre zabala erakutsiz.\nKontuan hartu behar da, beraien baserrian oraindik telebistarik gabe jarraitzen zutela, eta, zerbait ikustekotan, agian, argazki edo libururen batean ikusiko zuten itsasoa, gehiagorik ez. Hortaz, inondik inora ere ez zeukaten oso argi nolakoa zen itsaso izeneko gauza handi hura.\nHala, bada, hizketa hura bukatu bezain azkar abiatu ziren bostak itsaso aldera, ziztu bizian, denbora gehiagorik alferrik eman gabe. Bidean, denek hitz eta pitz jarraitu zuten gidariarekin, beraien pozaren erakusgarri, seguru asko, harik eta Manexek, halako batean, rau!, harriduraren harriduraz honako hauxe oihukatu zuen arte:\n–Hara! Begira, begira ezazue zeinen ibai handia dagoen hor! –mutikoak, sor eta lor.\nIzan ere, une hartan Tolosan barrena pasatzen ari ziren eta han ikusitako erraldoi hura, Oria ibaia zen, hain zuzen ere. Manex eta beste anaia, baserri inguruko errekak eta errekastoak zeuden ohituta ikustera, eta, arrazoi horrexegatik Oria ibaiak sorrarazi zien halako txundidura.\n–Ba, ikusiko duk gero zeinen ibai handia agertu behar zaigun hondartza ondoan, Manex! –bota zion taxilariak adarra jo nahian.\nHoriek horrela, Oria ibaia atzean utzi eta beste solasaldi batzuk egin ondoren, azkenean, mutikoek hain desiratua zuten hondartza parera iritsi ziren.\n–Ooooo!, a zer-nolako hondar pila dagoen! –Manexek, erdi estasiatuta.\n–Hara!, eta zenbat ur itsasoan! Zeinen zabala den! –era berean anaiak.\nHaiek hala, bi mutikoen lehen harridura egoera hartatik errealitatera etorri eta gero, autoa aparkatu, beribiletik atera, hondartzarako gauzak eta janaria hartu, eta itsaso aldera abiatu ziren denak, taxilaria izan ezik. Hitzartuta zeukaten bezalaxe, gidaria bere gisara ibiliko zen itzultzeko ordua iritsi arte; arratsera arte, alegia. Hortaz, elkar agurtu eta bakoitzak bere martxa hartu zuen.\nBehin Kontxa hondartzan eroso kokatu bezain laster, arropa gehienak erantzi eta mutikoak ziztu bizian hasi ziren hondarrarekin jostaketan: orain zuloak egin, orain zuloak estali; orain lasterka hasi, orain gelditu; batek bestea harrapatu eta bultzada batez lurrera bota, gero alderantziz; geroxeago olatuen aldera joan eta oinak haietan sartu eta abar. Gerriraino, soil-soilik gurasoen arretapean sartu ziren; gehiago ez ziren murgildu ez zekitelako igeri egiten, baina erdi flotatze haren sentsazioak gogotik gustatu zitzaizkien, eta, beraz, era hartan jarraitu zuten bazkaltzeko ordua iritsi zen arte.\nEguraldia eguzkitsu eta bero zegoen. Hainbeste mugimendu egindakoan, Manex eta anaia zeharo gosetuta zeuden. Hortaz, gurasoen ondoan, lurrean eseri eta amak baserrian prestatutako bazkaritik oso gustura jan zuten laurek; horrela merkeago gurasoentzat. Garai hartan, gauza guztietan saiatu behar izaten zuten dirua aurrezten, beraiek ez baitziren aberatsak.\nBazkalondoan, mutikoak hondarraren gainean etzan ziren, geldialdian egon eta atseden hartzeko; gurasoek, ordea, eserita jarraitu zuten, digestioa egiteko.\nEzinbesteko atsedena egin bezain agudo, baina, mutikoak berriro goizean bezalaxe aritu ziren, txindurrien modu bertsuan, aurrera, atzera, ezker-eskuin, gora, behera, uretara sartu, handik atera, busti, lehortu, lasterka hara, korrika hona, eta bat eta beste.\nAzkenean, noizbait hiperaktibitate frenetiko harekin pixka bat nekatu eta aspertu zirenean, gurasoen ondora hurbildu, baretu, eta gelditu egin ziren. Handik gutxira, eguzkia jadanik Igeldo aldean behe samarrean ikusten zenean, mutikoek gorputzeko hondarra astindu, arropak jantzi eta martxa egiteko prest zeuden. Orduan aitak, denen ustekaberako zera galdetu zuen:\n–Aizue, mutikoak, nahi al duzue izozki bana?\n–Izozki bana? Bai, noski! –Manexek, pozak txoratzen.\n–Baaaai, bai, bai, jakina! –anaiak irribarrez, lerdea zeriola.\n–Tira, ba, goazen! –ebatzi zuen aitak.\nBueno, bada, gurasoak eta bi seme gazteenak, aida batean iritsi ziren italiarren dendara. Han, norberak bere gustuko izozkia aukeratu, jaso, eta, aitak ordaindu ondoren, Bulebar izeneko hiribidera joan ziren laurak tipi-tapa, hango banku batean eserita, lasai-lasai miazkatuz, jatera eta gozatzera.\nHura bukatutakoan, ama segituan ohartu zen, taxilariarekin jarritako hitzordua berehalaxe zutela, han, hurbil-hurbilean, Donostiako Udaletxe aurrean. Luzamendutan ibili gabe, istant batean iritsi ziren laurak jarritako topalekura. Taxilaria ere handik oso gutxira agertu zen; hitzeko pertsona zela argi eta garbi erakutsi zuen.\n–Eup!, hementxe naukazue, ba! –agurtu zituen baserritarrak.\n–Hepa Martin, hemen al hago dagoeneko? –itzuli zion aitak.\n–Bai, jauna! Eta osorik, gainera! –Martinek, umore onean.\n–Bueno, eta zer moduz ibili haiz, ba, hiriburu handi honetan? Ongi bazkaldu al duk? –galdetu zion aitak, hizpidea emateagatik.\n–Bai, primeran! Hortxe bertan, Parte Zaharrean; oso gustura.\nElkarrizketa bukatu, eta, behin gauza eta pertsona guztiak auto barrura sartuta, segidan abiatu ziren bostak baserri aldera; orain alderantzizko bidaia, hondartza, itsasoa eta hiriburua agurtu eta gora aldera. Itzulerako bidaia lasaiagoa eta patxadatsuagoa izan zen, goizekoarekin alderatuta. Denak sentitzen ziren nekatuta, baina, batez ere bi mutikoak esan liteke abail-abail eginda zeudela. Helduek, tarteka-marteka izan zuten elkarrizketa bat edo beste, baina txikienak alde-aldean isilik joan ziren bide gehienean.\nBeraien baserri ondoko herrira iritsitakoan, autotik atera, gauza guztiak hartu, aitak taxilariari ordaindu eta elkar agurtu zuten.\n–Bueno, Martin, ongi segi eta egon bizkor! –amak, denen izenean.\n–Bai, eskerrik asko eta gauza bera zuentzat! –gidariak, eskuarekin keinu bat eginez.\nBerriz ere etxeko aldapa gorari ekin behar lau bordariek, bide ziztrin eta kaxkar hartan barna. Eskerrak behintzat ilargi ederra zegoela hobeki ikusi eta errazago ibili ahal izateko! Baina etxe ondoan zihoazela, ordea, Manexek hauxe bota zion ziplo amari:\n–Arraioa, ama, ez dakit zer dudan, baina gorputz osoan hasi naiz sumatzen egundoko erresumina! –mutikoak, kexati.\n–Jo, ba, nik ere erremin ikaragarria nabaritzen dut soinean, besoetan eta hanketan! Arraiopola! –anaiak, deseroso.\n–Trankil, trankil!, etxera ailegatu eta berehalaxe ikusiko diagu zer duzuen hor! –saiatu zen ama semeak lasaitzen, nahiz eta berak bazeukan bere susmoa.\nJesus batean baserrira iritsi, barrura sartu eta arropa altxatzeko eskatu zien amak mutikoei.\n–Ooooo! Jesus ene bada! –deiadar egin zuen amak, ikaratuta–, gorri-gorri zaudete eta! Ea zer egiten dugun orain! –zoritxarrez, amaren errezeloa egia zen, karramarro egosiak bezain gorri baitzeuden–. Bai, zerbait jarri beharko dizuet hor. Zatozte nirekin!\nIzan ere, bi mutiko haiek, egun hartan, ordu asko eta asko eman zituzten hondartzan arropa gutxi jantzita, eta orain haren ondorioak nabarmenak ziren. Garai hartan, eguzkiarekin ez zen ibiltzen gaur bezala. Bere erradiazioetatik babesteko, arropa dezente janzten zuten eta kito! Gainera, eguzkiak belztutako pertsonak ere gaizki samar ikusiak omen zeuden, baserritarrak, artzainak, arrantzaleak eta abar zirelakoan, hau da, jende txiroa, diru gutxikoak. Horrexegatik, sasoi hartan, baserrietan, normalena izaten zen inolako eguzkitako kremarik ez egotea. Hortaz, bada, amak, sukaldean irudimena martxan jarri eta ahal izan zuen moduan, saiatu behar izan zuen ukenduren bat egiten: olioa, ozpina, irina eta beste osagairen bat gehiago hartuta, berehalaxe egin zuen ore koipetsu bat, semerik gazteenei soinetan jartzeko; etxeko sendagaia, alegia.\nManexi eta anaiari bi gau eta bi egun latz samarrak pasatzea egokitu zitzaien aldi hartan; nekez ahaztuko zuten bizitza osoan, hondartzako lehendabiziko egun hura. Gozatu, bai, gogotik gozatu zuten itsasertzean hasiera batean, baina, gero, hurrengo bi egunetan gutxienez, galanki ordaindu behar izan zituzten haren ondoreak. Gauez, batez ere, ohatzean, jasangaitzak ziren erreduren suminak; maindireak ukitze hutsak enbarazu handia egiten baitzien, eta loa galarazi. Egunez ezberdina zen, azken batean, egunean zehar hamaika gauzarekin entretenitu eta aritu ahal ziren, baina, gauez, ez.\nAzkenean, kalbario-egun batzuk igarotakoan, larruazalaren eragozpenak pixkanaka-pixkanaka joan zitzaizkien desagertzen, baina baita huraxe bera ere galtzen, alegia, azkenerako ia larruazal guztia ere bota eta galdu egin baitzuten; azpian berria atera zitzaien, sugeei bezala.\nUda hartan, Manexek eta anaiak ongi samar ikasi zituzten eguzkiaren onurak eta arriskuak; zerbait bada behintzat.


Erakusketa - Organismo bizidunen agentzia - | Tabakalera - Donostia / San Sebastián\nHasiera Kultur proiektua Organismo bizidunen agentzia Organismo bizidunen agentzia\nPauline Doutreluingne komisario eta ikerlari independente belgikarrak komisariatutako Organismo bizidunen agentzia erakusketak egitura sozialen eta naturaren arteko harremanak hartzen ditu abiapuntutzat, arte garaikidearen ikuspuntutik. Bertako zein nazioarteko 13 sortzaileren lanak biltzen ditu erakusketak: Anne Duk Hee Jordan, Esther Kokmeijer, Gerard Ortín, Iain Ball, Iratxe Jaio & Klaas van Gorkum, Lara Almáacegui, Maider López, New Mineral Collective, Tere Recarens, Tue Greenfort, El Conde de Torrefiel, Koenraad van des Driessche eta Nader Koochaki.\nOrganismo bizidunen agentzia litosferan, atmosferan, biosferan eta hidrosferan presente dauden fenomeno eta ekosistemen arteko elkarreragin eta komunikazioa ardatz duen erakusketa da, baina horietara arte garaikidearen esparrutik hurbiltzen da. Erakusketarako aukeratutako lanek eta artistek ikuspuntu ezberdinetatik heltzen diote gizakiok Lurrean, munduan, uzten ari garen lorratzari. Gizakia natura eraldatzen ari da, natura modu berri bat sorrarazten. Gizakiak lurrean eragindako aldaketa horien guztien baturak sortu du natura berri hori; teknosferak eta biosferak elkarri eragiten diote fenomeno neo-natural baten sortuz. Erakusketako lan eta artista guztiak lotzen dituen haria, hain zuzen, gizakiaren eskutik natura jasaten ari den eraldaketa horretara modu kritikoan hurreratzen direla da.\nErakusketaren hasierako bulkada mikro-eskalako obserbazio batetik sortzen da: gizakiokin parekatuz, landareek eta beste organismo bizidun batzuek ezaugarri sentsorial sorta batzuk dituzte, sarri izugarri sofistikatuak direnak, beren inguruarekin elkar-eragina izateko. Era bertsuan, inguruarekiko sentsibilitate handia izatea da artista askoren ezaugarria ere. Beraz, erakusketa honek bi protagonista horien arteko elkar-eragina aztertzeko aukera eskaintzen digu.\nErakusketa honek duela justu urtebete, 2015eko azaroan, egindako egonaldi batean du jatorria. Pauline Doutreluingne-ren proiektua Tabakalerak komisariotza egonaldietarako egindako lehen deialdian hautatu zuen Laurence Rassel, Marta Ponsa eta Inazio Eskuderok osatutako epaimahaiak, 75 proposamenen artean. Ikerlari belgikarra lau astez aritu zen bere proiektua garatzen Tabakaleran. Inguruko artistak ezagutzeko aukera izan zuen baita bere ikerketarako interesgarri suerta zitezkeen proiektu eta lekuak ere, Zumaiako Flyscha, esaterako.\nProiekturako apropos ekoiztu diren lanak eta jada eginak zeudenak elkarren ondoan jartzen ditu, bizia duen eskultura sozial baten modura, etengabe zabaltzen den formatu bat, Tabakalerako erakusketa aretoarenparetak hiri, natura eta 'online' ingurugiroari irekiz, www.agencyoflivingorganisms.com helbidean.\nIssuu-n irakurri: Orriak - 5\nPdf-a jaitsi: Orriak - 5 (pdf - 1.1mb)\nKilian Jornet-en 'Korrika egin edo hil' liburua irakurtzea proposatzen du Nader Koochaki-k, ahots ozenez eta ahalik eta lasterren, hasieratik amaiera arte. Irakurketa bakarra da, ekintza modukoa, probasaiorik edo helbururik gabea.\nOrganismo Bizidunen Agentzia: Bisita Esperimentalak\n2016-11-30 > 2017-01-25 - 18:30 (Hilabeteko azken asteazkenean)\nBisita hauek hezitzaileak, zientzialariak, biologoak, historialariak, antropologoak, ikasleak... gonbidatzea proposatzen dute erakusketetan interpretazio berriak egin eta zentzu geruzak gainera ditzaten.\nIbilaldi gidatuak: Ibilaldia denbora sakonean barrena\n2016-11-13 - 11:00\nKoenraad Van den Driesche geologoak ibilaldi bat gidatuko du denbora sakonean barrena eta, bien bitartean, denbora-lerro bat marraztuko du, klarionaz, hasi Big Bangaren garaitik eta Antropozenoraino.\nLekua: - Info Puntua\nTestu-inguruan, Tabakalerako erakusketekin batera funtzionatzen duen ikerketa talde bat da.\nIbilaldi gidatuak: Fosilak hirian zehar\n2016-11-06 > 2016-12-11 - 11:00\nIa hiri guztiek eskaintzen digute tokiko fosilak aztertzeko aukera. Koenraad Van den Driesche geologoak ibilaldi bat gidatuko du Donostian dauden fosilak azaleraziz.\n2016-11-02 > 2017-02-01 - Hilean bi asteazken 18:00 (ES) eta 19:00 (EU)\n'Organismo Bizien Agentzia' erakusketaren edukietan murgiltzeko bisita solasaldiak, Tabakalerako hezkuntza taldeak gidatuta.\nIbilaldi gidatuak: Ibilaldi arriskutsu bat\n2016-10-23 > 2017-01-21 - 11:00\nKoenraad Van der Driesche geologoak gidatutako ibilaldi gidatu honetan Donostiaren garapen geologiko eta historikoari buruzko ikuspegi txukun bat ezagutzeko aukera izango dugu.\n2016-10-22 > 2016-10-23 - 17:00/18:00 (Iraupena: ordu 1)\n'Organismo bizien agentzia' erakusketa lagunduko duen jarduera programaren baitan, hiriko gune baten "nerbio sistema" eraldatuko du, parte hartuko duten pertsonek hiria hedatutako izaki bizidun gisa esperimenta dezaten.\nLekua: - Uliako Lore Baratzak\nElkartzen ditugulako: Lurruna / solidoa / likidoa\n2016-10-22 - 12:00\nEsther Kokmeijer artistak emango duen hitzaldia bere ikerketa proiektuan oinarritzen da.\n2016-10-21 - 20:30\nIrakurketari eta behaketari buruzko obra bat da El Conde de Torrefiel konpainiaren 'Paisaiaren aurrean desagertzen den aukera'. Liburu ireki gisa diseinatua izanik, pieza honek munduko atmosfera, pentsamendu eta memoria hautemanezinak deskribatzen ditu.\nOrganismo Bizidunen Agentzia. Inaugurazioa\n2016-10-21 - 19:00\n'Organismo bizidunen agentzia' erakusketak ekosistema desberdinen eta litosfera, atmosfera, biosfera eta hidrosferaren artean ematen diren elkarrekintza eta komunikazioak aztertzen ditu.


“Inoiz ez erreala/beti egiazkoa” erakusketan, arte eta literatura aztergai - Nontzeberri\nHasiera/ARTEA/“Inoiz ez erreala/beti egiazkoa” erakusketan, arte eta literatura aztergai\nAzkuna Zentroak Ivan de la Nuez kritikoak komisariatutako Inoiz ez erreala, beti egiazkoa erakusketa inauguratuko du gaur, martxoak 14. Erakusketa, Gutun Zuria jaialdia aurre-saio gisa abiatuko da, izan ere, Bilboko Letren Nazioarteko Jaialdia apirilaren 2tik 6ra izango da.\nErakusketak 13 artisten lanak bildu ditu, eta komuneko ildoa da guztiek artea genero literario modura ulertzen dutela, baita literatura erakusketa-proiektu modura ere. Bertan Kurt Caviezel, Cristina de Middel, Gonzalo Elvira, Oier Etxeberria, Kiko Faxas, Joan Fontcuberta, Veronica Gerber Bicecci, Alicia Kopf, Glenda Leon, Valerie Mrejen, Guillem Nadal, Mabi Revuelta eta Xabier Salaberria artisten hausnarketak erakutsiko dira.\nAzkuna Zentroak igorritako oharrean irakur daitekeenez “Inoiz ez erreala eta beti egiazkoa Antonin Artaudek marrazki batean idatzitako esaldi hau oso egokia da artearen eta literaturaren arteko sinbiosiari buruzko erakusketa honen ikur izateko. Lelo honek hamahiru diskurtso lotzen ditu, denak desberdinak izan arren, denak bat baitatoz onartzean artea genero literarioa dela eta literatura erakusketa-proiektua izan daitekeela. Biak mugarritutako alor gisa tratatzea kritikatzen da, eta muga horiek apurtzearen aldeko apustua da”.\nErakusketa lau ataletan banaturik dator: Liburua marraztu (Glenda Leon / Veronica Gerber Bicecci / Gonzalo Elvira); Politika itzuli (Kiko Faxas / Cristina de Middel / Oier Etxeberria); Paisaia idatzi (Guillem Nadal / Alicia Kopf / Kurt Caviezel); eta Istorioak lekualdatu (Valerie Mrejen / Joan Fontcuberta / Mabi Revuelta).\nGogoratu Bilboko Letren Nazioarteko Jaialdia apirilaren 2tik 6ra ospatuko dela, eta aurtengo lema Gaur gauean suak nire liburutegia erreko balu. Artea kontatzeko artea dela. Modu zehatz batean zalantzan jarriko dira artea eta literatura.\n“Larra Bideak”, Iñaki Larrayoz musikariaren lehen lana


A zikloa: URTEAN ZEHAR XII IGANDEA\nJeremias profetaren liburutik 20,10-13\nHonela mintzo zen Jeremias:\n‘Marmar hauek entzuten nizkion jendeari:\nSala ezazue; sala dezagun–.\nNere adiskideak berak ere begira dauzkat,\nni noiz eroriko:\n–Ea liluratzen dugun, eta menperatu egingo dugu;\nhartu eta bere ordaina emango diogu–.\nBaina nirekin daukat Jauna, gudari indartsu;\neroriko dira nire etsaiak,\neta ez zaizkit gailenduko.\nBeren asmoak ezin bete dituztelako,\nbehinere ahaztuko ez den lotsa gorria izango dute.\nDiren guztien Jauna, zintzoa aztertzen\neta bihotzaren barne-muinetan ikusten duzuna,\nIkus dezadala nik, haien kontrako zure bendekua;\nzure gain utzi dut nik nere auzia.\nKanta Jaunari, goretsazue Jauna,\nHarek askatu du gaiztoen eskutik\nZuregatik jasan ditut irainak,\nZuregatik lotsaz gorritua dut aurpegia.\nArrotz gertatu naiz neure senideentzat,\nezezagun neure amaren seme-alabentzat.\nZure tenpluaren maiteminak erretzen nau,\neta gainera datozkit Zuri egindako irainak.\nBaina nik Zuri dagizut otoitz;\nmesede-garaia duzu, Jauna.\nzeure salbamen leialaz.\nErantzun, Jauna, samurra baita zure maitasuna,\nbihur nigana begiak zeure erruki handiaz.\nSan Paulo Apostoluak Erromatarrei 5,12-15\nSenideok: Gizon batengatik bekatua mundura sartu zen bezala, eta bekatuarengatik heriotza; eta horrela, heriotza gizon guztietara zabaldu zen, guztiek egin zutelako bekatu… Legea baino lehen, munduan bekatua izanik ere, ez zitzaion inori bekaturik ezartzen, Legerik ez zegoelako. Baina, hala ere, Adan-engandik Moises-enganaino, nagusi izan zen heriotza, Adan-en hutsegitearen antzeko bekaturik egin ez zutenen gain ere; eta Adan, etortzekoa zenaren iduri da.\nGraziarekin ez da bekatuarekin bezala gertatu. Izan ere, baten bekatuaz guztiak hil dabira, askoz ugariago zabaldu da guztientzat Jaungoikoaren grazia eta dohaina, gizon bakarrari esker: Jesu Kristori esker, alegia.\nALELUIA Egiaren Espirituak egingo du aitormen Nitaz\n–dio Jaunak–, eta zuek ere egingo duzue aitormen. ALELUIA!\nJesu Kristoren Ebanjelioa san Mateoren liburutik 10,26-33\n- “Ez izan beldurrik. Ez bait da ezer ezkuturik, agertuko ez denik; ez ezer gorderik, jakingo ez denik. Gaueko ilunbetan esaten dizuedana, esazue eguneko argitan; eta belarrira entzuten duzuena, hotsegin etxe gainetatik. Ez izan beldurrik gorputza hiltzen dutenei, baina arima ezin hil dezaketenei; izan beldur, inori izatekotan, gorputz-arimak su-leizean gal ditzakeenari.\nEz al dira txanpon batetan saltzen bi txori? Eta haietako bakar bat ere ez da lurrera erortzen, zuen Aitaren baimenik gabe. Zuen buruko ile guztiak ere kontaturik daude. Beraz, ez izan beldurrik; txori guztiak baino gehiago zarete zuek.\nGizonaren aurrean nire alde ateratzen denak, bere alde izango nau Ni ere, zeruetan dagoen nire Aitaren aurrean. Gizonaren aurrean Ni ukatzen nauena, ordea, ukatu egingo dut Nik ere, zeruan dagoen nire Aitaren aurrean”.


ELAk ezezkoan jarraitzen du; ez baititu kolektibo honen arazoak ez konpondu ez hobetu nahi.\nEz izenpetzeak ondorio hauek izango zituzkeen: langileak ezin izango lirateke hobekuntza hauetaz baliatu 18/19 ikasturtearen hasieran, eta batez ere ezin izango lukete aurrera egin 2011ko aurre hitzarmenean dauden gainerako puntuen negozioazioarekin. Hauek ere garrantzitsuak dira oso kolektibo honentzat: hala nola lanaldiaren murrizketa 55 urtetik gorakoentzat, ordezkoek udako lansaria jasotzea…azkenenean bi sindikatu hauek kolektiboaren presioaren ondorioz hitzarmena izenpetu behar izan zuten beren estrategia sindikalak alde batera utzita.\nHona hemen izenpetutako hitzarmenean lortutako puntuetako batzuk:\n(izenpetutako hitzarmena osorik atzikitzen dugu)\n-Asteko lanaldia 37,5 ordura murriztea. Hemen hauek sartzen dira: arreta zuzeneko 6 orduak, berritzeguneko eta ikastetxeko koordinazioa, eta bazkalordua. Administrazioak eta hitzarmena izenpetu duten sindikatuek 35 orduko lanaldia lortzeko lanean jarraitzeko konpromisoa agertu dute.\n-Bazkalordu eraginkorreko ordubete (30 minutu lanaldia erdia denean)\n-Eguneroko arreta zuzeneko sei ordu. Ikastetxearen antolamendu arrazoiak direla eta sei ordu horiek antolatzea ezinezkoa balitz zuzeneko arreta astean 30 izango dira.\n-Gizarte fondoa: 20.000 euro. Lehen deialdia 2019an egingo da 2018ko fakturak bertan direla. Hasi betaurreko, material ortopediko, eta bergaikuntzarakoa gordetzen.\n-LEP: 2019an. 260 plaza. Oinarriak hitzarmena izenpetu dutenek negoziatuko dituzte.\nIraila eta Urrian egiten diren denboratasun kontratuak denboratasun kontratuen bidez estaliko dira abuztuaren 31n. Aldi baterako hainbat kontraturen orduak metatzeko ahalegina egingo da lanaldi osokoak izatera igaro daitezen.\nFisioterapetak, terapeuta okupazionalak, eta gizarte langileek maisu/maistren kategoriara egokituko dituzte beren soldatak izaera erretroaktiboz 2018ko urtarrilaren 1etik.\nCCOOn uste dugu izenpe honen gauzarik garrantzitsuena dela negoziatzen jarraitzea ahalbidetzen duela.\nAkordioa. Lan-legepeko langileak


Nor zen 'Tximela'? - Tolosaldea - Tolosaldeko ataria\nNor zen 'Tximela'?\nEneritz Maiz Etxarri 2014-10-09 13:22\nJoseba Tapiak kontzertua eskainiko du bihar, Topic zentroan, 20:30ean, hura jaio zela 100 urte betetzen diren honetan. Mikel Errazkin antropologoak ere 'Tximela kapitainaren izarrak' diskoaren harira, Tximela nor izan zen azalduko du.\nBihar, 20:30ean, Topic zentroan Joseba Tapiaren kontzertua izango da, Lenago il batailoiko Luis Rezola Tximela kapitainaren bertsoekin osatutako diskoko kantekin. Mikel Errazkin historialariak gerra garaian kokatuko du, eta Tximelaren semeak eta ingurukoak ere kontzertuan izango dira.\nModesto Rezola Tximelaren semeetan zaharrena da, eta aitari egin daitekeen omenaldirik «hoberena» izango dela adierazi du. Ohituak zeudela esan du, aitaren bertsoak doinua jarri eta abesti bilakatuta entzutera. Joseba Tapiak disko oso bat aitaren letrekin egin izana eurentzat «izugarrizko sorpresa» izan zen. Tapiak aitaren argazki eske deitu ziela ekarri du gogora Rezolak: «Ohituak geunden Oskorri taldeak abestiren bat edo beste egitera, baina disko oso bat ezustekoa izan zen. Gainera, oso ondo landutako lana izan da».\n100. urte bete dira jaio zela, eta «Joseba kantuan entzutean, aita ari dela iruditzen zait», adierazi du hunkituta semeak, «oso polita da emanaldia». Donostian eta Villabonan eskainitako kontzertuetan egonak dira, eta Tolosakoan ere ez dute hutsik egingo familiakoek. Gonbidapena ere egina die kontzertura joateko Jose Goenaga Aiestaran txaramarraren familiakoei. Tximelarekin batera, beste 24 epaitu zituzten Lenago il batailoian, eta horietako bat izan zen. Bizi arteko kartzela zigorrera kondenatuak izan ziren.\n«Bere lana itzuliko diogu»\nPasa den urteko Durangoko Azokarako argitaratu zuen Joseba Tapiak Tximela kapitainaren izarrak diskoa, eta ordutik 30 emanaldi inguru eskaini ditu Euskal Herriko herri desberdinetan. Diskoan Luis Rezola zenaren 18 bertso musikatu ditu, eta biharko emanaldian zuzenean ikusteko aukera izango da.\nBertsoak Duesoko kartzelan idatzi zituen Tximelak. Joseba Tapiak azaldu duenez, «kantagarriak eta zoragarriak» direlako aukeratu zituen bertso horiek. «Horrekin batera, pasarte garrantzitsu baten berri emateko moduak ere atentzioa eman zidan».\nTapiak dioen moduan, aspalditik dabil garai bateko eta gaur egungo testuei musika jartzen. Tximelaren bertsoak musikatzeko trikitia erabili beharrean, gitarra hautatu du: «kartzelaldiko ilunpea, hotza, hezetasuna, bakardadea... irudikatzeko Ez dok amairu edota Hego Amerikako kantu libertarioen moduko estilo antzekoa erabiltzea litzatekeela egokiena pentsatu nuen, eta horregatik, gitarrarekin musikatu ditut bertsoak».\nBertsoei musika jartzeko prozesuan Tximelaren familiaren laguntza ere izan du, semeena, batez ere, eta emaitzarekin «gustura» geratu dira, gainera. Biharko emanaldiari dagokionez, «berezia eta esanahi handikoa» dela nabarmendu du Tapiak, Luis Rezola zenaren herrian izango baita; «Tximelari itzuli egingo diogu bere lana bere herrian».\nMikel Errazkin. Antropologoa (Saioa Alkaiza Guallar-en elkarrizketa BERRIAn)\n«Garaileek garaituak isilarazi dituzte»\n36ko gerran aditua da Mikel Errazkin (1976, Anoeta). Sufrikarioa bizi izan zutenen testigantzak eta artxiboak biltzen aritu da urteetan. Orotara, 4.900 lekukotasun dokumentatzea lortu du, Tolosako herriaren ingurukoak denak (Gipuzkoa). Istorio horietako bat da Luis Rezola Tximela gudari abertzalearena. «Jaso ditugu gerraren bilakaeraren eta gudarien izaera epikoaren inguruko dokumentuak, baina oso zaila da sufrimendua adierazten dutenak topatzea». Retolazarenak minaren adibide dira, eta horregatik ekarriko ditu gogora, ostiralean, 20:30ean, Tolosako Topic aretoan emango duen hitzaldian. Oholtzan ez da bakarrik egongo, gainera. Joseba Tapiak Tximela kapitainaren izarrak diskoa kaleratu zuen aurreko urtean. Errazkinek historiaren nondik norakoak eman ostean, musikariak kontzertua emango du.\nDerrigorrezko galdera: nor izan zen Tximela?\n1914an jaio zen, Tolosan bertan. Tornularia zen, eta abertzalea. 36ko gerra hasi zenean, aurrena Loiola batailoian eta gero Jagi-Jagiko Lenago Il batailoian ibili zen. 1937an erori zen preso; italiarrek atzeman zuten. Eta kartzelan zela, denbora galdu luze horietan, bertsoak idazten zituen. Kartzelako historia soziala ondo islatu zuen: gosea, torturak, gaixotasuna, injustizia, herrimina, fusilamenduak, heriotzak... Gerra galdu zutenen memoriarako oso inportantea da haren testigantza.\nZergatik da zaila gerra galdu zutenen testigantzak aurkitzea?\nGerra irabazi zutenek garaileen memoria ezarri dutelako eta garaituak isilarazi dituztelako. Memorizidio izugarria gertatu zen garaituekin; eta gertatzen da. Galdu zutenen memoria sozial horri bi ekarpen garrantzitsu egin zaizkio: Tximelarena berarena eta Xalbador Zapirain Ataño-rena. Berreskuratu egin behar dira biak.\nBeraz, kartzelako urteetan idatzi zuen Tximelak bertso gehien. Gero zer pasatu zen?\nMakroepaiketa bat izan zuen, beste 21 gudarirekin batera. Eta 21en artean ez zegoen inongo erlaziorik. Ez zuen izan berme penalik. Bizitza osorako zigorra ezarri zioten.